text:
Ariko inkuru zurashyushywa kbsa. None se kwigira umusitari ni byo kubungabunga umuco?
Abantu batagira isesengura barabibonamo ukuri ariko ibi ni amafuti.
Nimurebere imyambarire ye, murebe ikintu yambaye mu ijosi, mwumve iteka ukuntu asubizanya imvugo yuzuye umugaga n’ubukana.
Uriya muco we awijyanire. Icyakora isi ya none ikunda karabaye, nakomeza kuriya azabona abafana.
Muraho ? Mwamfashije se mukandangira aho uwomuDr avurira hekomfite umuntu urwaye amaze imyaka 5 .arwaye ibintu tutazi yarivuje muri Afrika biranga mukizungu byaranze.I burayi byaranze.mwaba mukoze mumuturangiye wenda yadufasha.number yanjye ni 0788573026
Buriya rero iyo nsoma inkuru zitandukanye kuri uyu musore jye biranshanga. Uti kuki? Uyu musore twiganye mu mashuri yisumbuye ahitwa i Karengera. Yari umuhanga cyane mu ishuri ku buryo yanabonye bourse. Ikinshanga rero si ikindi, ahubwo nkurikije ukuntu yari umu pasteur wumvaga Bible kurusha ibindi byose ubu nkaba numva bamwita umupfumu nawe akabyiyemerera mba numva ntashize amatsiko. Ubu ndifuza kuzongera guhura nawe tukaganira akamara amatsiko. Seriously kandi ubu ndi mu keragati.
Hari Umuntu waba azi amashuri ya Rutagamburwamaboko ajyanye nubuganga bwa kizungu ?
Hari Umuntu waba azi amashuri ya Rutagamburwamaboko ajyanye nubuganga bwa kizungu ?
mwakoze cyane Muganga wacu Rutangarwamaboko kdi mwigisha wacu dukunda w’Ubuzima bushingiye ku Muco, tubashimiye cyane iyintambwe nayo mwaduteje yo kongera kugarura umwimerere w’ubukwe bwa kinyarwanda kdi mutabyigisha gusa nko kubivuga ahubwo mubibaho nk’ubuzima bwanyu, ibyo maze kubabonaho byose n’ibyombumvaho mukora byatumye numva neza icyo kubaho aricyo kdi kubaho ubuzimabushingiye ku muco. Imana y’i Rwanda ibadukomereze kdi izabubakire urugo narwo rwo kutubera urumuri rumurika ahacuze umwijima maze twese tugaruke ku muco wacu. kdi ahubwo ibi njye mbona nka minisiteri ishinzwe umuco yakabaye ibishingiraho ikigisha abantu icyo ubukwe mu kinyarwanda cy’umwimerere bwaricyo ndetse na Musee ikabasaba niba mwabyemera ikabibikamo nka documentary yajya yerekwa abantu live maze n’abazaza kera mutakiriho bakazamenya uko mu muco wacu ubukwe bwakorwaga kuko ubu rwose ntaho wabikura nasuye na musee babura icyo banyereka icyo gihe nendaga gukora ubukwe ngo ndebe ko twakora ubujya gusa n’ibyo iwacu ariko ndabibura mwe rero muteye intambwe ikomeye rwose yo kubaho ibyo mwigisha nako ko ibyo mwigisha aribyo mubaho. Wowe wiyise umupfumu rwose nturiwe n’ibyo wavuze uhuragura ntano kubaha abakuru n’abahanga nk’aba birakurega burya umuswa ntiyihishira nawe ahubwo honoka wa mugani wa Muganga wogacwa we!
ohhh nimukomeze mujye mbere Doctor Rutangarwamaboko, muri abahanga cyane rwose mubyo umuco wacu n’ubuganga mwize duhora twumva ubuhamya bwanyu ndetse njye nanavuje umubyeyi wanjye ku Kigo cyanyu gishingiye ku muco RCHC arakira kdi byari byaranze ntaho ntamugeranye ni ukuri Imana y’i Rwanda mutwigisha ihorana namwe ibadukomereze mukomeze mutuzahure kdi noneho igihora kinshimisha kurutaho ni uko ibyo mwigisha ari nabyo mubaho rwose. Felicitation cyane kukongera kutugarurira ubukwe bwa Kinyarwanda mu mwimerere w’umuco wacu kdi muzubake muremye maze Imana y’i Rwanda izabaduhere n’urugo rwiza rw’i Rwanda rwokuba ikitegererezo cy’;isi yanone kukubaka urugo mu buryo bw’ubuzima bushingiye ku muco. naho abo na bonye babitiranya nyine ni abatabazi abo ntimubateho igihe nyine utazi apfa guhuragura kdi agakora ibyo atazi ahubwo rata mukomeze mudupfumurire mutuzahure u Rwanda rwongere kugira abantu b’i Rwanda n’Abatekereza b’indashyikirwa. Imana y’i Rwanda ihorana namwe Muganga Rutangarwamaboko n’umugeni wanyu Umwali Umuziranenge turabashyigikiye rwose n’imiryango yanyu kdi tuzaza mu bukwe bwanyu nubwo mwe mutatuzi ariko buri wese afite amatsiko y’ubukwe bwa kinyarwanda uko bwari buri n’uko bwakorwa ubu.
ohhh nimukomeze mujye mbere Doctor Rutangarwamaboko, muri abahanga cyane rwose mubyo umuco wacu n’ubuganga mwize duhora twumva ubuhamya bwanyu ndetse njye nanavuje umubyeyi wanjye ku Kigo cyanyu gishingiye ku muco RCHC arakira kdi byari byaranze ntaho ntamugeranye ni ukuri Imana y’i Rwanda mutwigisha ihorana namwe ibadukomereze mukomeze mutuzahure kdi noneho igihora kinshimisha kurutaho ni uko ibyo mwigisha ari nabyo mubaho rwose. Felicitation cyane kukongera kutugarurira ubukwe bwa Kinyarwanda mu mwimerere w’umuco wacu kdi muzubake muremye maze Imana y’i Rwanda izabaduhere n’urugo rwiza rw’i Rwanda rwokuba ikitegererezo cy’;isi yanone kukubaka urugo mu buryo bw’ubuzima bushingiye ku muco. naho abo na bonye babitiranya nyine ni abatabazi abo ntimubateho igihe nyine utazi apfa guhuragura kdi agakora ibyo atazi ahubwo rata mukomeze mudupfumurire mutuzahure u Rwanda rwongere kugira abantu b’i Rwanda n’Abatekereza b’indashyikirwa. Imana y’i Rwanda ihorana namwe Muganga Rutangarwamaboko n’umugeni wanyu Umwali Umuziranenge turabashyigikiye rwose n’imiryango yanyu kdi tuzaza mu bukwe bwanyu nubwo mwe mutatuzi ariko buri wese afite amatsiko y’ubukwe bwa kinyarwanda uko bwari buri n’uko bwakorwa ubu.
@Mado uti ko basangira ku muheha umwe, none se imiryango yunze yahuje umubano iranenana, niba bikwirakwiza uburwayi se abasomana batarashakanye baba babanje kwipimisha ngo bamenye ko ari bazima, abajeni usanga basangira bombo, iyo umuntu arwaye aba abizi nawe nk’umuntu ufite umuco ahabwa ibye ntiyanduze abandi kera niwe wafataga iya mbere akiha akato ngo atanduza abo babana (abana n’uwo bashakanye), ari nibyo ntitwajya turwaza abacu barwaye igituntu n’indi zandurira mu mwuka, ariko ni abacu! nuwo twunze ubumwe turasangira uretse abashaka guca umuco.
Ndabemeye cyane pe. Nanjye sinumva uko ababyeyi b’umuhungu bikora ngo bagiye gusaba umugeni kandi ku ruhande bitwaje n’umukwe mukuru akaba ari nawe uvuga ijambo. N’ubundi ko se w’umuhungu nuw’ umukobwa baba bicaye aho bagjye banivugira amagambo ? Nkunda umuco wacu nkanababazwa nuko utangiye gucika burundu.
Ubu haje ubipfumu bwa Gikristo. Mu madini hasigaye hari abahanuzi, baragura ibizaba ku muntu.Kandi usanga bubahwa mu idini.Gusa ari ibya kera ari n’iby’ubu byose bishingiye ku mubi.
Kobasangirira kumuheha umwe se kandi tuzi nezako ukwirakwiza uburwayi butandukanye ?hari ibyiza byinshi twagumisha mumuco wacu,ariko hari nibyo dukwiye guhindura
None se aho we atigana abazungu ni he? Imisatsi, imyambaro, ivogonyo......


c: text/html

text:
Igitabo cy’Intangiriro kiboneka mu rurimi rw’amarenga rw’urunyamerika
ABANTU bafite ubumuga bwo kutumva bazamuye amaboko bakoma amashyi y’urufaya bishimira iryo tangazo. Iryo tangazo ryaravugaga riti “
tunejejwe no kutangariza ko n’ibindi bitabo bimwe na bimwe byo mu Byanditswe by’igiheburayo [Isezerano rya Kera], birimo guhindurwa mu rurimi rw’amarenga. Naho videwo yo mu rurimi rw’amarenga y’igitabo cy’Intangiriro yararangiye.”
Iryo tangazo ryatanzwe muri disikuru ya nyuma mu ikoraniro ry’intara ry’Abahamya ba Yehova ryo mu rurimi rw’amarenga rw’urunyamerika.
Mu mwaka wa 2005, Abahamya ba Yehova ni bwo batangiye guhindura Bibiliya y’Ubuhinduzi bw’Isi Nshya mu rurimi rw’amarenga rw’urunyamerika, bahereye ku gitabo cya Matayo. Mu mwaka wa 2010, bari barangije guhindura ibitabo byose uko ari 27 bakunze kwita Isezerano Rishya, muri urwo rurimi.
Nanone kandi, Abahamya ba Yehova bahinduye ibitabo bimwe na bimwe bya Bibiliya mu zindi ndimi eshanu z’amarenga.
Kuki bakora ibyo byose? Bazirikana ko ibitabo bicapye byandikirwa abantu bumva ururimi runaka kandi baruvuga, kandi abenshi mu bafite ubumuga bwo kutumva bakaba batarigeze na rimwe barwumva. Guhindura Bibiliya ihuje n’ukuri, yumvikana kandi mu rurimi rw’amarenga rw’umwimerere, bifasha abantu benshi bafite ubumuga bwo kutumva, bagasobanukirwa ibikubiye muri Bibiliya kandi bakagirana imishyikirano n’Imana. Iyo Bibiliya yakiriwe ite?
Hari umusore ufite ubumuga bwo kutumva wagize ati “
igihe igitabo cya Matayo cyarangiraga guhindurwa mu myaka mike ishize, numvise ko ari ikimenyetso cy’uko Yehova Imana ankunda, kandi ni na ko byagenze igihe hatangazwaga ko igitabo n’igitabo cy’Intangiriro cyasohotse. Yifuza gukora ibishobokqa byose ngo mumenye.”
Nanone umugore ufite ubwo bumuga yavuze amagambo nk’ayo agira ati “
ururimi rw’amarenga rurumvikana kandi rurasobanutse. Rwatumye nkunda Bibiliya. Nabonye ko Yehova ashaka ko nsoma Ijambo rye, yaba umurongo ku wundi cyangwa ibice runaka, kugira ngo kumumenya neza kurushaho. Ibyo nasobanukiwe byankoze ku mutima, ndushaho kumusenga mbikuye ku mutima.”

robotstxt: allowed

filter: keep


text:
Bibiliya ibivugaho iki?
Iyo umuntu apfuye bigenda bite?
UKO BAMWE BABIBONA. Hari abatekereza ko iyo umuntu apfuye akomeza kubaho ari mu yindi mimerere, naho abandi bakumva ko biba birangiye. Wowe se ubibona ute?
ICYO BIBILIYA IBIVUGAHO
“Abapfuye bo nta cyo bakizi” (Umubwiriza 9:5). Iyo umuntu apfuye arekeraho kubaho.
IBINDI BIBILIYA YIGISHA
Umuntu wa mbere wabayeho ari we Adamu, yasubiye mu mukungugu (Intangiriro 2:7; 3:19). Ubwo rero, iyo dupfuye dusubira mu mukungugu.—Umubwiriza 3:19, 20.
Iyo umuntu apfuye aba ababariwe ibyaha bye (Abaroma 6:7). Nta bindi bihano ahabwa nyuma yo gupfa.
Ese abapfuye bashobora kongera kuba bazima?
WASUBIZA NGO IKI?
Yego
Oya
Birashoboka
ICYO BIBILIYA IBIVUGAHO
“Hazabaho umuzuko”—Ibyakozwe 24:15.
IBINDI BIBILIYA YIGISHA
Bibiliya igereranya urupfu no gusinzira. (Yohana 11:11-14). Imana ishobora kuzura abapfuye, kimwe n’uko dushobora gukangura umuntu usinziriye.—Yobu 14:13-15.
Inkuru zo muri Bibiliya z’abantu bazutse, zituma twiringira tudashidikanya ko abapfuye bazazuka.—1 Abami 17:17-24; Luka 7:11-17; Yohana 11:39-44.
IBINDI WAMENYA
Ni iki mu by’ukuri Bibiliya yigisha?
Abapfuye bari he?
Menya icyo Bibiliya ivuga ku byerekeye aho abapfuye bajya n’impamvu abantu bapfa.
NIMUKANGUKE!
Ni iki Bibiliya ivuga ku rupfu?
Bigenda bite iyo dupfuye? Ese dushobora kuzabona abantu bacu bapfuye? Suzuma ibisubizo bihumuriza bitangwa na Bibiliya ku birebana n’urupfu.


text:
Bibiliya kuri interineti | BIBILIYA-UBUHINDUZI BW'ISI NSHYA
Ese wifuza gusoma iyi ngingo mu %%?
1 Abami 18:1-46
18 Hashize igihe kirekire,+ Yehova abwira Eliya mu mwaka wa gatatu ati “genda wiyereke Ahabu kuko niyemeje kugusha imvura mu gihugu.”+2 Nuko Eliya ajya kwiyereka Ahabu igihe inzara yacaga ibintu+ i Samariya.3 Hagati aho Ahabu atumaho Obadiya wari umutware w’urugo rwe.+ (Obadiya yari umuntu utinya+ Yehova cyane.4 Igihe Yezebeli+ yicaga abahanuzi ba Yehova,+ Obadiya yafashe abahanuzi ijana abahisha mu buvumo, mirongo itanu ukwabo n’abandi mirongo itanu ukwabo, akajya abazanira ibyokurya n’amazi.)+5 Ahabu abwira Obadiya ati “genda uzenguruke igihugu cyose ugere ku mariba yose no ku tugezi two mu bibaya twose. Ahari twabona ahantu hari ubwatsi butoshye+ tugakiza amafarashi n’inyumbu, ntihagire amatungo yongera gupfa.”+6 Nuko bumvikana aho buri wese ari bunyure. Ahabu afata inzira imwe, Obadiya na we afata indi nzira.+7 Obadiya ari mu nzira agenda, ahura na Eliya,+ ahita amumenya, amwikubita imbere+ aramubwira ati “databuja+ Eliya, ese ni wowe?”8 Aramusubiza ati “ni jye. Genda ubwire shobuja+ uti ‘Eliya yaje.’ ”9 Ariko Obadiya aramubwira ati “nacumuye+ iki cyatuma uhana umugaragu wawe mu maboko ya Ahabu kugira ngo anyice?10 Nkurahiye Yehova Imana nzima ukorera,+ ko nta gihugu cyangwa ubwami na bumwe atoherejemo abantu ngo bajye kugushaka. Iyo bamubwiraga bati ‘ntabwo ari ino,’ yarahizaga ubwo bwami cyangwa icyo gihugu ko batigeze bakubona.+11 None urambwiye uti ‘genda ubwire shobuja uti “Eliya yaje.” ’12 Nzi neza ko ningusiga aha umwuka+ wa Yehova uri bukujyane ahantu ntazi. Nimbwira Ahabu akaza akakubura aranyica,+ kandi umugaragu wawe yaratinye Yehova kuva mu buto bwe.+13 Ese databuja ntiyumvise ibyo nakoze igihe Yezebeli yicaga abahanuzi ba Yehova, ukuntu nahishe bamwe mu bahanuzi ba Yehova, nkabahisha mu buvumo ari ijana, mirongo itanu ukwabo n’abandi mirongo itanu ukwabo,+ nkajya mbazanira ibyokurya n’amazi?+14 None urambwiye uti ‘genda ubwire shobuja uti “Eliya yaje.” ’ Ari bunyice nta kabuza.”+15 Ariko Eliya aramusubiza ati “ndahiye Yehova nyir’ingabo,+ Imana nzima nkorera,+ ko uyu munsi ndi bwiyereke Ahabu.”16 Nuko Obadiya aragenda ajya kureba Ahabu arabimubwira, Ahabu na we ajya gusanganira Eliya.17 Ahabu akubise amaso Eliya, ahita amubwira ati “uratinyutse uraje n’ibyago wateje Isirayeli?”+18 Eliya aramusubiza ati “si jye wateje ibyago+ Isirayeli, ahubwo ni wowe n’inzu ya so,+ kuko mwaretse amategeko ya Yehova+ mugakurikira Bayali.+19 None tuma ku Bisirayeli bose bakoranire ku musozi wa Karumeli,+ no ku bahanuzi magana ane na mirongo itanu ba Bayali+ na ba bahanuzi magana ane basenga inkingi yera y’igiti,+ barira ku meza ya Yezebeli.”+20 Ahabu atuma ku Bisirayeli bose akoranyiriza n’abo bahanuzi+ ku musozi wa Karumeli.21 Eliya yegera abantu bose arababwira ati “muzahera mu rungabangabo kugeza ryari?+ Niba Yehova ari we Mana y’ukuri nimumukurikire,+ ariko niba Bayali ari we Mana y’ukuri, abe ari we mukurikira.” Abantu ntibamusubiza ijambo na rimwe.22 Eliya abwira abantu ati “ni jye muhanuzi wa Yehova+ usigaye jyenyine, naho abahanuzi ba Bayali bo ni magana ane na mirongo itanu.23 None nibaduhe ibimasa bibiri bikiri bito, bahitemo ikimasa kimwe bakibage bagicemo ibice babishyire ku nkwi, ariko ntibashyireho umuriro. Nanjye ndafata ikindi kimasa kikiri gito nkibage ngishyire ku nkwi, ariko si ndi bushyireho umuriro.24 Mwambaze izina ry’imana yanyu+ nanjye ndambaza izina rya Yehova. Imana y’ukuri iri busubize yohereza umuriro,+ iraba ari yo Mana y’ukuri.”+ Abantu bose baravuga bati “ibyo uvuze ni byiza.”25 Eliya abwira abahanuzi ba Bayali ati “kubera ko mwe muri benshi, mubanze muhitemo ikimasa kikiri gito mukibage, hanyuma mwambaze izina ry’imana yanyu ariko ntimushyireho umuriro.”26 Nuko bafata ikimasa kikiri gito yari yabahaye barakibaga. Bahera mu gitondo bageza saa sita bambaza izina rya Bayali bati “Bayali we, dusubize!” Ariko ntihagira ijwi bumva,+ ntihagira n’ubasubiza.+ Bakomeza kubyina basimbuka bazenguruka igicaniro bari bubatse.27 Bigeze saa sita, Eliya atangira kubavugiraho+ ati “nimuhamagare cyane kuko ari imana;+ ishobora kuba ifite ikibazo ihugiyemo, cyangwa se yagiye mu bwiherero+ kuko ishaka kwituma.+ Cyangwa se wenda irasinziriye nimuyikangure!”+28 Bahamagara mu ijwi rirenga, ari na ko bikebaguza+ ibyuma n’amacumu nk’uko umugenzo wabo wari uri, kugeza aho batangiye kuvirirana.29 Bakomeza kwitwara nk’abahanuzi+ saa sita zirarenga, birinda bigera igihe cyo gutura ituro ry’ibinyampeke nta jwi barumva, nta wurabasubiza cyangwa ngo abiteho.+30 Amaherezo Eliya abwira abantu bose ati “nimwigire hino.” Nuko bose baramwegera. Atangira gusana igicaniro cya Yehova cyari cyarasenyutse.+31 Eliya afata amabuye cumi n’abiri angana n’umubare w’imiryango cumi n’ibiri ya bene Yakobo, uwo Yehova yari yarabwiye+ ati “uzitwa Isirayeli.”+32 Ayo mabuye ayubakisha igicaniro+ cyo kubahisha izina rya Yehova,+ agicira uruhavu rukizengurutse rufite ubuso bungana n’ahantu haterwa seya* ebyiri z’ibinyampeke.33 Hanyuma ashyira inkwi+ ku gicaniro, abaga cya kimasa kikiri gito agicamo ibice abishyira ku nkwi. Aravuga ati “mwuzuze amazi intango enye muyasuke ku gitambo gikongorwa n’umuriro no ku nkwi.”34 Arababwira ati “nimwongere musukeho ayandi,” barongera bayasukaho. Ariko arongera ati “nimwongere incuro ya gatatu,” barongera bayasukaho incuro ya gatatu.35 Amazi yuzura igicaniro impande zose, na rwa ruhavu arwuzuza amazi.36 Nuko igihe+ cyo gutura ituro ry’ibinyampeke kigeze, umuhanuzi Eliya yegera igicaniro, aravuga ati “Yehova Mana ya Aburahamu,+ Isaka+ na Isirayeli,+ erekana uyu munsi ko ari wowe Mana muri Isirayeli,+ ko ndi umugaragu wawe kandi ko ibi byose nabikoze ntumwe nawe.+37 Yehova ndakwinginze, nsubiza, nsubiza kugira ngo aba bantu bamenye ko wowe Yehova+ ari wowe Mana y’ukuri, ko ari wowe utumye imitima yabo ihindukira.”+38 Umuriro+ wa Yehova uramanuka utwika igitambo gikongorwa n’umuriro,+ utwika n’inkwi n’amabuye n’umukungugu, ukamya n’amazi yari yuzuye muri rwa ruhavu.+39 Abantu bose babibonye bahita bikubita hasi bubamye+ baravuga bati “Yehova ni we Mana y’ukuri! Yehova ni we Mana y’ukuri!”40 Eliya arababwira ati “mufate abahanuzi ba Bayali, ntihagire n’umwe ubacika!” Bahita babafata, Eliya abamanukana mu kibaya cya Kishoni+ abicirayo.+41 Nuko Eliya abwira Ahabu ati “zamuka urye kandi unywe+ kuko numva ikiriri cy’imvura y’impangukano.”+42 Ahabu arazamuka ajya kurya no kunywa. Eliya we arazamuka ajya ku mpinga y’umusozi wa Karumeli, arasutama+ yubika umutwe mu maguru.+43 Abwira umugaragu we ati “zamuka urebe mu cyerekezo cy’inyanja.” Arazamuka arahareba aramubwira ati “nta kintu mbonye.” Amusubizayo incuro ndwi zose.+44 Ku ncuro ya karindwi aravuga ati “mbonye igicu gito kingana n’ikiganza kizamuka gituruka mu nyanja.”+ Eliya aramubwira ati “zamuka ubwire Ahabu uti ‘zirika amafarashi ku igare+ ryawe umanuke imvura itakubuza kugenda!’ ”45 Hagati aho ikirere kizimagizwa n’ibicu n’umuyaga,+ hatangira kugwa imvura nyinshi cyane y’impangukano.+ Ahabu yari mu igare rye agana i Yezereli.+46 Ukuboko kwa Yehova kuba kuri Eliya,+ aracebura+ agenda yiruka atanga Ahabu i Yezereli.+


text:
Kugeza mu mwaka wa 2011 Nyiramubandwa Cécile w’imyaka 53 yumvaga kandi akavuga ururimi rumwe rukumbi: Ikinyarwanda. Yafashijwe n’umwe mu miryango itegamiye kuri Leta kujya gukarishya kwihugura mu Buhinde mu gutanga no gutunganya amashanyarazi akomoka ku ku mirasire y’izuba.
Wakwibaza uko Nyiramubandwa yitwaye muri ayo mahanga mu gihe yumvaga kandi akavuga ururimi rumwe gusa. Mu kiganiro yasangije Izubarirashe.rw avuga ko yakomerewe ‘bikomeye’ no kumvikana n’abo yasanze mu Buhinde, gusa ku bwe asanga ubuhamya bwe bukwiye kubera isomo Abanyarwanda bazi ururimi rumwe gusa bakaba bumva batuje.
Ubwo twamusuraga mu rusisiro atuyemo ruherereye mu Kagari ka Kayumba, Umurenge wa Nyamata mu Karere ka Bugesera, Nyiramubandwa yaduhamirije ko ibizazane yahuye na byo mu Buhinde ku bwo kutamenya indimi byamukanguye ubu akaba akataje mu kwihugura mu Cyongereza.
Ku rundi ruhande Nyiramubandwa amaze kugirwa icyamamare n’akazi yemeza ko kamutunze ko gufasha abaturage bifuza amashanyarazi akomoka ku mirasire y’izuba aho abatunganyiriza ibisabwa byose bakabasha gucana.
Dore ikiganiro Nyiramubandwa yahaye izubarirashe. ku nzira yanyuzemo kuva ahaguruka i Kigali akajya mu Buhinde avuga Ikinyarwanda gusa…
Tugeze muri aka gace twumva abaturage bakwirahira mu byo gutunganya amashanyarazi akomoka ku mirasire y’izuba, tubwire aho ubumenyi bwo kubikora ubuvana
Nagiye kubyiga mu Buhinde mbifashijwemo n’Umuryango ‘Rwanda Women Network’. Byari muri 2011, icyo gihe hari gahunda yo gukwirakwiza amashanyarazi mu midugudu itarageramo umuriro, ariko umuterankunga yifuzaga ko bikorwa n’ababyeyi barengeje imyaka 45 kandi batishoboye; nguko uko nuriye indege nerekeza imahanga!
Ubarebeye inyuma murakuze, ese mwaba mwarabashije kwiga?
Oya, cyakora nzi gusoma Ikinyarwanda, n’ubwo wumva ngo nagiye mu Buhinde nagiye ari cyo mvuga gusa.
Uuh! Ubwo wumvikanaga ute n’abanyamahanga?
Yewe byaratugoye, byaratugoye cyane! Byari urugamba; Ubwo rero ubwa mbere bakimbwira ko nzasohoka numvaga gusa mfite amatsiko yo kugera mu kindi gihugu, ikindi mfite amatsiko yo kugera mu ndege, nti ‘ndashaka kujya mu ndege nanjye ndebe!’ Gusa andi matsiko yari ayo kugira ngo nige menye ubundi ngire aho mvana bagenzi banjye nanjye ngire aho nigeza!
Natoranyijwe n’abaturanyi banjye mu mudugudu baravuga ngo ‘twohereje uriya ni we wagira aho atugeza!’ Gusa mpagurukana ingingimira yo kuba nta rundi rurimi nari nzi.
Yaba mu ndege ndetse no mu nzira iyo uri mu ndege ugenda uhura n’abanyamahanga, ubwo wagiye ubyitwaramo ute nk’umuntu wabashaga kuvuga no kumva Ikinyarwanda gusa?
Ibintu byatangiye kunkomerera ngeze muri Ethiopia ku kibuga cy’indege; nk’umuntu wari uzi gusa Ikinyarwanda nabuze icyo nkora n’icyo ndeka; nabonaga umuntu ufite uruhu nk’urwacu nkiga amayeri yo kumubaza mu rurimi nahimbye ngira ngo numve wenda ko duhuza. Sinzi niba uru rurimi rubaho ariko nisanze mbaza buri wese nti ‘Tunayendeya India?’ bitewe n’ubwoba nabivuganaga ntawumvaga ibyo mubajije!
Ko numva bitari byoroshye ubwo waje kwikura muri Ethiopia ute?
Mu gicuku kinishye haje kuza umumama munini ubyibushye wari ufite ka kantu ko mu gahanga Abahinde bakunze kugira, ndangije ndamwegera mubwira rwa rurimi rwanjye nti ‘Tunayendeya India?’ ansubirishamo ati ‘India?’ mbona arishimye yemera ko tujyana.
Ubwo narebye aho ajyanye agapapuro gutezaho kashe najye ndamukurikira dutezaho kashe ubundi mba ndamwometse! Ndavuga nti ‘ndagufatira ibintu byose ufite uvuye guhaha ariko tujyane’, kandi ubwo nabivugaga mu Kinyarwanda! Ubwo mu mwanya muto bavugiye mu cyuma bati Nudeli [New Dheli] nti ‘Ahwii turagiye noneho!’
Mugeze mu Buhinde byagenze gute?
Twagezeyo duteza kashe ariko dusigarana ikibazo kigira giti ‘Ubu noneho ndamenya njya ku rihe shuri? Ese ndakirwa nande?….’ nkiri muri ibyo nabonye umuntu w’umuhinde ahagaze imbere afite ifoto yanjye, nti ‘yee! dore ya mafoto nifotoreje ku Karere ka Bugesera yageze mu Buhinde!’ ubwo naragiye muhereza ikiganza nta kindi kintu mvuze kubera ko nta rundi rurimi nari nzi (….) ubwo aramfata anjyana aho nagomba kwiga.
Mumaze kwakirwa mu Buhinde ni iki cyakurikiyeho?
Kuri jye hakurikiyeho kwibaza uko ngiye kubaho mu gihe nta rundi rurimi nzi kuko nari namaze kuba nk’ikiragi, ubwo twasanzeyo abandi babyeyi bo mu bihugu 7 bya Afurika; bo aho twari dutandukaniye ni uko utarumvaga Icyongereza yabaga yumva nibura Igifaransa.
Dusangize uko byari byifashe ku munsi wa mbere w’ishuri hamwe n’ibyo bihugu by’amahanga!
Byari bikaze! Ibyo bihugu byose uko byari umunani n’icyacu kirimo, twari mu ishuri rimwe batangiye batwereka ku mafoto ibikoresho by’amashanyarazi twari tugiye kwiga; hakoreshwaga icyongereza n’igifaransa, ubwo batangiye batwigisha amazina y’insinga.
Ubwo nka jye utari uzi ururimi na rumwe narahumirije niyemeza gukoresha Igifaransa kubera ko ari cyo numvaga bavuga nkumva hari amagambo nashobora kwigana!
Naravuze nti ‘nazabimenya ni byo binzanye’ mba nishyizemo iyo ntego, nkumva bavuga ngo wenda Charger controller, Plaquette, Condenser, Diode … ku mutima nti ibyo ngomba kubimenya nkamenya n’uko bikora (…) nti byatinze barabinyigishije ngenda mbimenya.
Nk’umuntu wari ufite imbogamizi z’ururimi ubwo ntiwabaga uwa nyuma mu ishuri?
Ntabwo bibaho! Twize tubishaka kandi tubikeneye maze dushyiramo ingufu nyinshi mu gusoza baradushimira cyane kuko twabaye indashyikirwa, twanabiherewe icyemezo cy’ishimwe! Nyuma y’ukwezi kumwe dushoje amasomo nkagaruka mu Rwanda abatwigishije bohereje ibikoresho nuko dutangira akazi ko guha abaturage batishoboye umuriro w’amashanyarazi akomoka ku izuba.
Imvune y’ururimi wahuye na yo yagusigiye irihe somo?
Navanyemo isomo rikomeye ryo kwihugura mu ndimi n’ubwo nkuze! Najyaga numva umwana ambwira ngo ‘Sit down’ ngo ‘Stand up!’ simbyiteho, simenye n’icyo bivuze ariko ubu ndaguhamiriza ko mbifashijwemo n’abana banjye ubu ngeze kure nkarishya ubwenge mu cyongereza kandi tubasha kuganira tukumvikana neza nta kibazo!
Wihereyeho ni iki wabwira abandi Banyarwanda bashobora kuba bafite ikibazo cyo kumenya indimi?
Nababwira ngo ibyambayeho bo ntibizababeho, akaga nahuye nako bitewe no kutamenya indimi z’amahanga nta we nakwifuriza ko kamugwirira! Rwose uko waba ungana kose ukaba uzi ururimi rumwe gusa haranira kwihugura mu zindi kuko ntuwamenya amahirwe ari imbere ushobora kwisanga uri muri Amerika cyangwa ahandi (….) uzazimenya kuko gushaka ni ko gushobora; icyo ushyize imbere ukigeraho byanga byakunda!
Murakoze cyane!
Murakoze namwe


text:
Cyamunara yabayeho 20/06/2010 urukiko rw’Abunzi rutanga imyanzuro 22/06/2010
Ubu buryo ntibwemewe n’amategeko y’u Rwanda ariko kandi burakoreshwa nka magendu, iherezo ry’aya masezerano akenshi riba igihombo kuwatse ideni, aha rero ingaruka nizabaye kuwagujije gusa ahubwo n’uwiguriye mu cyamunara byatuma ajya mu nkiko aharanira icyo yahashye.
Nk’uko twatangiye tubivuga ku mutwe w’iyi nkuru ko Binama Isidori arangaye n’umuryango we, biturutse ku masezerano y’amafaranga ibihumbi ijana na mirongo itanu [150.000 Frw], yagurijwe na Madamu Mukanyandwi Rosette, bumvikana ko azajya yunguka amafaranga ibihumbi cumi ku kwezi.
Aya masezerano yabayeho tariki ya 02/11/2004, abera mu Ntara y’Umujyi wa Kigali, Akarere ka Kacyiru, Umurenge wa Kimihurura, Akagali ka Kamukina. Ikindi bumvikanye nk’ingwate na nyiri kugurizwa mu ibaruwa ahanditse ngo N.B. yakenera amafaranga nkayamuha nyuma y’amezi abiri, duhereye uyu munsi twandikiyeho. Yabura agakurwa mu mutungo wange, waba uw’i Kigali, cyangwa ku mugina [Bimana Isidori].
Nyuma hatangazwa uwatsindiye icyamunara muri iyi myanzuro, icya kwibazwa aha, n’uko cyamunara yabayeho mbere y’iminsi ibiri ngo imyanzuro y’urukiko iboneke, ubwo itangazo ryayo ryabayeho inakorwa tariki ya 20/06/2010, mu gihe abunzi bari banzuye urubanza nyuma tariki ya 22/06/2010, cyamunara yararangiye cyeraaa!. Naho uwatsindiye icyamunara Bwana Hakizimana Assinapol yatanze ibihumbi ijana na mirongo itatu na bitanu, aranabisinyira.
Niyonsaba FRANCOISE, twamubajije impamvu yabyo adutangariza ko ari muri konji, kandi iyi dosiye ayiheruka cyera akihayobora, maze aduha gahunda yo kuzabonana nawe yasubije amaso muri iyi dosiye, igihe kigeze telefoni ye igendanwa tuyihamagaye ntiyashoboye gucamo, tukaba nta kindi gihe twari dusigaranye, kuko twiteguraga kujya mu icapiro.
Dushingiye ku bikubiye mu rubanza N°RP 0053/11/TB/KCY, aho ubushinjacyaha bwavugaga ko Binama yagiye gusenya douche na toilette, ahaguzwe mu cyamunara hahoze hitwa iwe(kubera ideni rya 150.000 Frw), hubatswe na Bwana Hakizimana Assinapol. Bwana Buregeya yavuze ko ibi yakoze ashobora kuba yaratewe n’iyi cyamunara.
Avuga ko ku kibazo cya Binama nta kindi yarenzaho uretse gushyira mu bikorwa imyanzuro y’urukiko, aho rwemeje ko icyemezo cyo gusenya inyubako y’undi, cyaje kumuhama.
Icyakomeje kuyobera uyu Binama, naho cyamunara yatangajwe, nyamara tariki ya 1/06/2010, yari yatanze amafaranga ibihumbi ijana na bitatu [100.300 Frw], yakiriwe na Niyonsaba FRANCOISE, ngo ayashyikirize Mukanyandwi Rosette, mu minsi mike akaba ateje cyamunara nta n’imyanzuro y’urubanza ihari.
Mapambano Nyiridandi Umuyobozi w’Umurenge wa Kimihurura, iby’iki kibazo, yadushubije ko akizi ariko gihereye aho uwaguze mu cyamunara, yahawe icyemezo cyo kubaka agihabwa n’ubuyobozi, nyuma Hakizimana akaza kwitabaza inkiko Bimana aratsindwa, bo ngo icyo bari gukora gusa ni ugushyira mu bikorwa imyanzuro y’urukiko.
Binama ikindi yadutangarije n’uko ubu afite umutima uhagaze ku byamubayeho, cyane ko bizagira ingaruka kuri we, n’umuryango we.
Ibyakozwe n’urukiko Binama Isidori akomeje kubitera utwatsi avuga ko ntashingiro bifite, kuko ibyo rwashingiyeho ruvuga ko yasenye inzu atari byo aho yabyamaganye agira ati; “bavugaga ko nasenye inzu kuri tariki 13 Mutarama 2012, kandi iki gihe nari mfunze by’agateganyo ukwezi kose.
Nafunzwe tariki ya 9 Mutarama 2012, mfungurwa tariki ya 9 Gashyantare. Urumva ko nta shingiro rifatika rigaragara rihari. Mu gihe iyi nzu yasenywe n’imvura, bakabingerekaho nyamara ntari mpari, mfite n’impapuro zamfunguye by’agateganyo”.


text:
*Bafite uruganda rutunganya Akawunga n’Ubukonjesherezo bw’imyaka
*Bahawe amahugurwa ngo azabafasha kwiteza imbere.
Musanze – Abagore bo mu Murenge wa Muko, bishimira ko ubu imiryango yabo itakirangwamo amakimbirane ya hato na hato nk’uko byari bimeze mu myaka itatu ishize, kuko ngo akenshi yaterwaga n’ubukene bwari bubugarije ariko bakaba barabashije kubuhashya mungo zabo.
Ubu ni ubuhamya bwatanzwe na bamwe mu bagore bo mu Murenge wa Muko, mu muhango wo gusoza ku mugaragaro ibikorwa by’umuryango ‘Action aid’ byari bimaze imyaka itatu bifasha abagore baho kwikura mu bukene.
Kuva tariki 09 Kamena mu 2014 ubwo uyu mushinga watangiraga gukorera mu Karere ka Musanze, abagore bahawe amahugurwa atandukanye mu bumenyi bwo kubateza imbere, no kwitinyuka mu kugira uruhare muri gahunda z’iterambere. Umushinga wasoje ibikorwa byawo ku mugaragaro muri aka Karere kuri uyu wa 08 Kamena 2017.
Nikuze Théophilla, ni umugore wo mu Kagari ka Cyivugiza, avuga ko atarahabwa amahugurwa ngo abashe kwitinyuka ngo nawe abashe kuba yakora, mu muryango we ngo harimo ubukene bukabije ku buryo no kubona ibyo kurya n’imyambaro byari bigoye cyane.
Aragira ati “Uyu mushinga utaraza gukorana n’abagore bo muri Muko, abenshi icyo twakoraga ni uguhinga cyane cyane ariko dukorera abandi, ntabwo twagiraga ibitekerezo byo gukora indi mirimo yakunganira iterambere ry’ingo zacu. Twari dufite ubukene ku buryo no kujya mu bukwe umuntu yajyaga gutira umwenda.”
Nikuze akomeza avuga ko ubukene bwari mu miryango yabo bwari indandaro y’amahane yahoraga aba mungo, kuko ngo abagabo batishimiraga guhora basabwa buri kimwe n’abagore, bigatera bamwe guhora bahukana abandi bakanarwana.
Yongeraho ati “Ubu twarahuguwe, duhinga imboga, imbuto n’ibigori, tujya mu mashyirahamwe, action aid idutera inkunga, dusezereza ubukene, bityo tugabanya gusaba byose abo twashakanye”
Aba bagore bibumbiye mu mashyirahamwe 50, agizwe n’abanyamuryango bose hamwe 1 507; barimo abagabo 271.
Uyu mushinga usigiye aba bagore amahugurwa y’uko bakwiteza imbere binyuze mu buhinzi n’ubworozi, Uruganda rutunganya Akawunga, n’Ubukonjesherezo bw’imyaka.
Umunyamabanga Nshingwabikorwa w’umurenge wa Muko, Niyibizi Aloys yashimye ibyakozwe n’umuryango ‘action aid’ mu guteza imbere abaturage, by’umwihariko abagore; Avuga ko ubuyobozi bugiye kwita ku mashyirahamwe y’abagore yashyizweho bubafasha gukomeza gutera imbere.
Nshimiyimana Innocent, umuyobozi ushinzwe imari n’ibikoresho mu muryango ‘action aid’ we yashimiye aba bagore ku umuhate bagize mu kwiteza imbere no gushyira mu bikorwa ingamba bari barihaye, maze abasaba kutirara ngo ibyo bamaze kugeraho bipfe ubusa cyangwa bisubire inyuma.
Uretse Musanze, uyu mushinga wo gufasha abagore kwiteza imbere wa ‘Action aid’ unakorera mu Turere twa Karongi, Nyanza, Gisagara na Nyaruguru.
Emile DUSENGE


text:
Umugabo wanjye mufashe kenshi yikinisha. Nzakore iki ?
Muraho basomyi duhurira ku agasaro.com
Maranye iminsi ikibazo numva kindemereye mbona ku mugabo wanjye. Umugabo wanjye asanzwe agira ikibazo cyo kurangiza vuba ariko namusabye ko yajya kwivuza kandi nabimubwiye nacishije make mu kinyabupfura ariko yahise yivumbura ngo niba niba numva atampagije nzajye gushaka abandi bagabo.
Kuva namusaba ko yajya kwivuza yahise ahinduka yanga ko twongera kuzuza inshingano zo gutera akabariro ahubwo yadukana ingeso yo kwikinisha. Akenshi ahengera nasinziriye nkumva nibyo arimo. Sindamwereka ko mbibona ariko maze kubyumva inshuro zirenga eshanu.
Ubuse nzakore iki ko ubwa mbere nabumbwiye ko yajya kwivuza ku kuba arangiza vuba bikamutera umutima mubi, ubu noneho mubwiye ibyo kwikinisha ntibyambera bibi kurushaho. Mumbabarire mumfashe.
Murakoze
Ukeneye kugisha inama abasomyi watwandikira kuri agasaromgazine@gmail.com
Ibitekerezo byanyu
-
Ooh ! Madame ikibazo mufite kirakomeye. bigaragara ko umugabo wawe n’ubundi yari asanzwe yikinisha kuko ni cyo cyaba cyaramuteye icyo kibazo cyo kurangiza vuba. ikindi kandi ashobora kuba yarananiwe kwiyakira kuri iyo ngingo yo kurangiza vuba cg yakumva ubimubwiye agafata nk’aho umusuzuguye. Inama nakugira rero ni iyi :
Muri ibib bihe umaze mudatera akabariro shaka uko umwereka urukundo rudasanzwe wirengagize ibyo wabonye, yongere agaruke kuri gahunda ze mutere akabariro,uzanashake uburyo bwiza bwo kumubwira ko ibyo wamubwiye bitari ukumubwira ko ataguhagije ko ahubwo wagiraga ngo murusheho kunezezanya, kandi ko nta wundi mugabo ukeneye atari we. mubwire ko umukunda kandi nta cyabihinduye.
Ikindi cya kabiri ngusaba : Sinzi niba usenga, ariko ndakwinginze shaka uburyo bwo gusenga bwa nyabwo kuko Kristo ni Umwami kandi Ni We ukiza ibintu nk’ibyo. Nkwibutse ko Kwikinisha bituruka ku badayimoni. Ntubirebeere gusa rero iga gushaka Imana usenge n’umutima wawe wose urebe abakozi b"Imana bagufashe. niba uri umu Catholic cg Protestante simbizi ariko icyo nkubwiye cyo Iga gusengera urugo rwawe kuko icyo ni ikintu cyarusenya burundu. Nzi umubyeyi wasenye biturutse kuri icyo, ku buryo urugo rwe rwarangiye ariko wowe humura Yesu ni Umwami wawe kandi arabishoboye.
-
MANA WE MUVANDI NANJYE NTKINDI NAKUBWIRA NI UGUSENGA CYANE UGASHAKA ABAKKOZI B’IMANA BAKAGUSENGERA KUKO UWO NI UMUGORE WA NIJORO UMUTEZA IBYO BYOSE IZO NIMBARAGA Z’ABADAYIMONI NIZO ZISENYA INGO CYANE UZAJYE GUSENGERA PATMOS FAITH CHURCH BAZAGUNGERA PE BANYURA KURI TV 10 SAA YINE N’IGICE Z’IJORO KUWA GATATU CG KUWA GATANU AHARI NO KURI LOYAL TV CYANGWA KWA RUGAGI NAWE ACA KURI TV 1 CG UZAJYE KWA YEZU NYIRIMPUWE MU RUHANGO NAHO BAFASHA ABANTU CYANE BATEWE NIMYUKA MIBI.KANDI UKOMERE URUSHEHO GUSENGA
-
Shyuti yanjye nanjye ndi umu maman ukiri muto ariko nanjye nkunda gusoma ibintu nkibi kugirango menye byinshi mukubaka urugo ndetse nimwitwarire wagira murirwo kugirango rukomere ariko mubyo nasomye byose nasanze wabyumva pe kandi bikaguha inama zikagufasha ariko icyo nasanze kiruta ikindi niki n’ugusenga rero senga kandi utisengesheje, wasoma yego inama ninziza ziranagufasha ariko reka ngusabe ikintu senga Imana iguhe connection hagati yawe n’umutware wawe umusengere pe hanyuma umube hafi n’urukundo urumugaragarize mugani wamugenziwanjye ubigusabye mwikomereze mukore urukundo rwanyu nubwo yarangiza vuba wowe ugasigara utameze neza ukomeze usenge, ibindi Imana izasura umutware wawe ifite uko yabigenza uburyo bwinshi birashoboka ko yamugenderera bigaca munzira akabyivuza cg ubwayo ikamwikiriza kuko irashoboye.ntuzamwereke ko uzi ko yikinisha wowe uzasenge unamusengera gusa. ikindi tukwibire ibanga satani ntago yishimira ingo zacu yifuza kuzisenya rero byashoboka ko iyo yaba inzira yo gusenya wategewemo ! maman heka urugo rwawe mumasengesho kuko udasenze sumutwarewawe uzarusengera, iyo umwe murimwe akijijwe niwe urusengera, rero wowe umenye iribanga senga.
-
Ndabaramukije Naanje Nashaka Mungire Inama Kuko Narengewe Ndubatse Maranye Igihe N’umukenyezi Ariko Mubijanye Namabanga Mpuzabitsina Kuva Tubana Namana Intuntu umubabaro)kuko Atagihe Gihera Anyemerera Ko turangura Amabanga Kuburyo Hari Nigihe Bifata Amezi Atandatu Simbabesha Umubabaro Niwose Mungire Inama Mugire Umugisha.
-
Nshuti Muvandimwe,
Hari ibyo abantu bavuga njye bikantangaza.Nibaza niba kubaka urugo rugakomera ari inshingano zumugore gusa. Muri ibi byose hari ikosa wamukoreye ?urihohora se we kuki atemera inshingano ze ?Kubaka urugo ni ibya babiri.Abagabo barikunda akumva niba arangiza vuba weho ugomba kwihangana ugapfira muri nyagasani nkaho wowe kuryoherwa nimibonano uba utabikeneye.
Gusenga simbikubujije ni byiza.ariko ntibyakuraho ko ugomba kumusaba mukaganira serieusement ukamushyira imbere ikibazo nuko ubona mwagikemura.Nawe uri umuntu ufite amarangamutima ndetse ku bwanjye mbifata nko kutakubaha.Kwikinisha koko muryamanye ?
Muganire niba yanze ukomeze umwumvishe ko rwose ari ngombwa ko mwaganira.Ntabwo ari wowe wenyine mama ufite iki kibazo, kuko kubera ubuzima bugoye muri iki gihe,abagabo badasambanye badukana iyi ngeso mbi.
Gusa itekerezeho wowe nicyo ushaka,hanyuma mubiganireho.
-
-


text:
Iyi hene itangaje yaciye igikuba mu gace yavukiyemo kuko ifite isura iri mu ishusho nk’iy’abantu usibye izuru ryayo rihombanye. Iyi hene-muntu ikimara kuvuka yahise ikwirakwira henshi cyane ku mbuga nkoranyambaga.
Iyi hene ifite ishusho y’abantu ku maso cyane izuru n’umunwa bisa n’iby’abantu. Gusa umunwa wayo wo hasi uregutse cyane.
Samiraa Aissa wagaragaje iyi hene kuri Facebook yanditseho ati “Ikiremwa gitangaje cyagaragaye mu Buhinde.”Ati “Iyi nyamaswa ifite imisusire nk’iy’abantu yateye ubwoba umudugudu wose.”
Muri Cuba ho higeze kuvuka ihene isa n’inguge, ariko yo ifite ijisho rimwe mu gahanga, mu gihe mu Bushinwa ho higeze kuvuka ingurube ifite ihembe nk’iry’inzovu.
Iyi hene yo mu buhinde yavutse isa n’abantu ifite ugutwi kumwe, abavuzi bavugaga ko izahita ipfa mu minsi micye ariko n’ubu ngo iracyariho.
Nyirayo witwa Mukhuri Das yavuze ko yatangaye cyane, ko iwe hahora abantu benshi baje kureba aka gahene.
UMUSEKE.RW
1 Comment
-
Super! Ubwo wabona hari uwayuriye da! Ibyubu ntawabimenya.


text:
Muri iyi nyigisho, Prophet Sultan Eric avuga ko iyo umuntu agendera mu rukundo rw’Imana hari ibyaha byinshi adakora birimo nko guhemuka,kwica n’ibindi biva ku nzangano. Prophet Sultan Eric yatangiye inyigisho ye asaba abantu kuyoborwa na kamere nshya y’urukundo.
Urukundo rw'Imana rwasābye (rwasutswe) mu mitima yacu ku bw'Umwuka wera twahawe. (Abaroma 5:5 ).Nyuma y’uko twakira ubutumwa bwiza tugakizwa nabwo Imana iduha Umwuka wera, bityo Umwuka Wera nawe asesa (asuka ) muri twe kamere nshya yitwa urukundo rw'Imana ,tukaba natwe twabasha kuyoborwa no gukoreshwa n’iyo kamere nshya y'urukundo.
Gusa ntibihita biba ako kanya tugikizwa ku buryo buri wese mu bakijijwe yahita ashobora kugendera cyangwa se gukorera mu rukundo,ahubwo uko turushaho kwiga kw'ijambo ry'Imana rivuga ku rukundo Imana yadukunze twisanga natwe tugendera muri rwa rukundo tukarwereka abandi. (1Yohana 4:19).
Nyuma yo gukizwa dusabwa kwitoza kugendera mu rukundo nk’abana b'Imana. Kugendera mu rukundo bivuze kuberaho abandi no gushyira bagenzi bawe aho wufuza gushyirwa no gushakira abandi ibyo badafite ukabibashyikiriza utagendeye ku nyungu ubikuramo icyo ni cyo Bibiliya yita kugendera mu rukundo (Yohana 3:18 ).
Urukundo rw'Imana rwabonye icyo twari dukennye bityo rurakituzanira kandi icyo twari dukennye ibindi byuririraho ni ubugingo buhoraho bityo duhabwa ubugingo buhoraho, binyuze mu gutangwa kwa Kristo Yesu (Yohana 3:16, 1Yohana 5:13 ).
Mu by’ukuri iyo umuntu agendera mu rukundo nkuko ibyanditswe bibidutegeka hari ibyaha byinshi atazisanga akora kuko iyo uri kugendera mu rukundo ntiwagirira mugenzi wawe nabi, ntiwakora ibiteye isoni, ntiwakwiba abandi. ..
Umuntu wakuze mu rukundo ahinduka igisubizo ku bandi kuko ntabwo urukundo rukurura rwishyira ntirushaka ibyarwo ntirwigizayo abandi ahubwo rukurikirana na ba bandi isi iha akato rukabiyegereza. (1Abakirinto 13:1,13).
Hitamo uy'umunsi kugendera mu rukundo kuko iri ari ryo tegeko rishya twahawe. Niba ushaka ko imbaraga z'Imana zirushaho gukorera muri wowe iga kugendera mu rukundo. Imana ishimwe ko yampaye kamere nshya y'urukundo uy'umunsi mbasha kurebesha abandi amaso y'urukundo amwe Imana yandebesheje ikampa Yesu ngo mpabwe ubugingo buhoraho muri we(Yesu). (Yohana 3:16 ).
Prophet Sultan Eric, Zeal of the Gospel church,
Website :www.zealofthegospel.org


text:
Umuhanzi Cécile Kayirebwa avuga ko atiyumvisha uko amaradiyo n’amateleviziyo byo mu Rwanda bitagura ibihangano by’umwimerere by’abahanzi bigacuranga ibyiganano.
Kayirebwa avuga ko amaradiyo yagombye kujya agurira abahanzi ibihangano byabo akaba ari byo acuranga, ndetse akagirana na bo amasezerano y’ubwumvikane.
Uyu muhanzi mu kiganiro cyihariye yagiranye n’Izubarirashe.rw avuga ko nta gitangazamakurucyagombye gucuranga indirimbo z’umuhanzi nta masezerano yabayeho ngo bumvikane inyungu buri wese azabigiramo.
Agira ati “Nta muyobozi wa radiyo, uwa televiziyo utazi icyo kintu. Asaba uruhushya nyirabyo bagahana amasezerano haba hari ubwumvikane ku by’amafaranga bukabaho, ayo masezerano atabaho twabyiyemeranyije njyewe ibyo bihangano byanjye nkabitangira uruhushya.”
Kayirebwa avuga ko aya makosa yigeze kubaho ku bihangabo bye mu 2012, ko ari yo mpamvu ibyo bitangazamakuru yabireze mu nkiko.
Abigarukaho agira ati “Ibyo ni amafuti cyane rwose. Ni abantu bakoreshaga ibihangano byanjye, iyo baruwa ntibayanditse, izo CD sinzi aho bazikuye; bazigura mu isoko! Nta muntu n’umwe ukora ibintu byamuturutse mu bwonko ari impano yifitiye akabirwanaho, akabikoraho, akajya muri studio agapfa agapfuka, yego si ugupfa gupfuka kuko tuba tubikora tubikunze, ariko umuntu abitangaho amafaranga, agashaka abagufasha, bikagutwara n’igihe kirekire cyane ariko aho kugira ngo bagure ibyo byiza wavunikiye kugira ngo bitungane bakajya kugura ibyiganano byo mu isoko, ari Radio koko?”
Kayirebwa avuga ko ubu yagiranye amasezerano na Radiyo 10 na TV 10, ati “Bo nta kibazo cyigeze kiba bahise babyumva ako kanya, abandi bo banteraho amahane kandi ari bo bansarurira ibintu?”
Uyu muhanzi waririmbye indirimbo ‘Tarihinda’, akaba yarigeze no guhabwa igihembo cya KORA Award avuga ko ubu afite ibihangano bishya, kandi ko amaradiyo n’amateleviziyo abyifuza akwiye kujya agura iby’umwimerere cyangwa akavugana na we bakagirana amasezerano.
Tumubajije niba hari amaradiyo ajyanamo ibi bihangano bye bishya, Kayirebwa agira ati “Indirimbo ntabwo, nzibashyira rwose, nibashaka bajye bazinyaka cyangwa barorere!”
Kayirebwa nyuma y’igitaramo aheruka gukorera i Kigali, ubu ari mu Bubiligi.
Soma inkuru yabanje:


text:
Abantu bashinga amashyaka akenshi bagamije inda zabo.Ikindi kandi,amashyaka atera umwiryane n'intambara,hamwe no kwikubira ibyiza by'igihugu.Ugasanga umunyepolitike ahembwa amamiliyoni,naho uwo biganye ahembwa urusenda.Niyo mpamvu YESU yabujije abayoboke be kutivanga mu byisi,ahubwo abasaba kubwiriza ubwami bw'imana (Matayo 24:14).Nubu niko bimeze.Abakristu nyakuri ntabwo bivanga muli politics kubera impamvu zavuzwe karuguru.Ahubwo babwiriza ahantu hose ubwami bw'imana.Ni nayo mpamvu abantu babanga,bakabafunga nkuko YESU yasize abihanuye (Yohana 15:18,19).Imana ishaka ko abakristu nyakuri bakundana,aho kwicamo ibice,umwe ngo agire ishyaka rye,ahangane n'andi mashyaka.Indi mpamvu imana idusaba gushaka ubwami bwayo,nuko aribwo bwonyine buzakuraho ibibazo dufite:Ubukene,ubusumbane,ubushomeri,uburwayi,ubusaza,urupfu,intambara,etc... Kujya mu mashyaka,ni uguta igihe kuko adashobora gukuraho ibibazo dufite.Ariko Ubwami bw'imana nibuza,ibibazo byose bizavaho.Niyo mpamvu YESU yadusabye gushaka ubwo bwami,aho kwibeshya ko abantu aribo babikuraho (Matayo 6:33).Abayobozi barasaza,bagapfa,bagasiga bya bibazo bigihari.Ariko ubwami bw'imana duhora dusenga ngo buze,buzakuraho ibibazo byose.Buri munsi,millions nyinshi z'abantu basenga basaba imana ngo izane Ubwami bwayo.Tubwira imana ngo:Let your kingdom come.Byaba ari uburyarya gusaba imana ngo izane ubwami bwayo,warangiza ukajya mu mashyaka.
KIGABO James - 1/07/2017 saa 13:48


text:
Muri Kamena 2012 nibwo Ste Famille Hotel Ltd yatangiye kubakwa ahahoze amacumbi hazwi nka ‘Procure’ mu gikari cya Kiliziya yitiriwe Umuryango Mutagatifu ‘Ste Famille’ ikaba ari umutungo bwite wa Arikidiyosezi ya Kigali.
Umuyobozi wa Ste Famille Hotel Ltd, Padiri Bernardin Banituze yatangarije IGIHE ko izatangira gukorerwamo muri uyu mwaka wa 2017.
Yagize ati “Imirimo yose biteganyijwe ko izaba yarangiye mu kwezi kwa gatandatu 2017 igahita itangira gukorerwamo. Ni yo Hotel ya mbere ya Kiliziya Gatolika iri ku rwego rwo hejuru kuko igiye kuzura itwaye akayabo ka miliyari umunani z’amafaranga y’u Rwanda. Izindi Hotel nkiri muri Diyoseze ya Butare ndetse na Kibuye ziri ku rwego ruciriritse.”
Akomeza avuga ko igice kimwe cy’aya mafaranga ari inguzanyo bahawe na Banki y’Igihugu Itsura Amajyambere ‘BRD’, ikindi gice cyavuye mu mutungo wa Arikidiyosezi ya Kigali.
Ati “Ni Hotel igizwe n’ibice bitandukanye birimo ibyumba byo kuraramo bigera kuri 68, ibyumba by’inama bitandukanye birimo icyakira abantu bagera kuri 500. Harimo piscine (urwogero) igezweho, restaurant zitandukanye na Bar (urunywero) nziza cyane hamwe n’ibyumba bizakorerwamo ubucuruzi.”
“Nta kabyiniro, nta gakingirizo muri Hotel Ste Famille”
Mu gihe mu yandi mahoteli usanga bashyiramo udukingirizo mu rwego rwo kurinda abakiriya gukora imibonano mpuzabitsina idakingiye, muri Hotel Ste Famille ngo nta gakingirizo kazarangwamo.
Padiri Bernardin yakomeje agira ati “Hotel yacu ntabwo izaba ifite urubyiniro kubera ko buri muntu agira umurongo agenera ibikorwa bye, kandi iyi hotel ifite umurongo wayo, hari ibyo tugenera abakiriya bazaza badusanga hanyuma ibindi bakazabishaka ahandi [...] twebwe ntabwo tuzashyira udukingirizo muri Hotel yacu, kubera ko mu muco wa Kiliziya Gatolika ntabwo iyo ari serivisi dutanga. Inzoga zo zirahari kuko dufitemo Bar nziza cyane.”
Icyifuzo cy’uyu mupadiri ni uko Hotel Ste Famille abayigana bazaba ari inyangamugayo. Ati “Twifuza ko abantu bazagana iyi Hotel bazaba ari inyangamugayo, abantu bataza kuhakorera ibyaha, abantu baza bakeneye kuruhuka no gukora kandi ntibabangamire bagenzi babo.”
“Kuba Hotel ifatanye na Kiliziya y’Umuryango Mutagatifu hari icyo bivuze”
Padiri Bernardin avuga ko mu mateka y’Umujyi wa Kigali aho iyi Hotel yubatse ariho hantu hubatswe amacumbi bwa mbere, ibi rero ngo ni amateka akwiye gusigasirwa.
Yagize ati “Aha hahoze icyitwa ‘Procure de mission’ hari ahantu hagenewe kwakira abamisiyoneri kimwe n’abandi babaga bakora hirya no hino mu gihugu, ndetse na ba mukerarugendo. Ubu rero icyo twakoze ni uguhindura ayo macumbi tukahubaka inyubako igezweho ijyanye n’igishushanyo mbonera cy’Umujyi wa Kigali. Iyi Hotel ni iya mateka kandi na Kiliziya ya Ste Famille ni iy’amateka.”
Iyi hotel ya Kiliziya Gatolika ije nyuma yaho Itorero rya Pentekote mu Rwanda ritashye ku mugaragro Dove Hotel yubatswe ku Gisozi mu Karere ka Gasabo, yuzuye itwaye asaga miliyari esheshatu z’amafaranga y’u Rwanda.
Amafoto: Mahoro Luqman


text:
Ntabwo uzabuza umwana kujya mu kabari.... - Minisitiri Nyirasafari
Minisitiri w’Uburinganire n’Iterambere ry’Umuryango asaba ababyeyi b’abagabo guha abana babo urugero rwiza ndetse na bo bagafatanya n’abagore bakita ku burere bw’abana kuko ngo hari benshi usanga baziko uburere ari inshingano ziharirwa ababyeyi b’abagore gusa kandi nyamara umwana ari uw’ababyeyi bombi.
Ibi yabivuze ubwo yaganiraga n’abagore bahagarariye abandi mu mujyi wa Kigali,ati: “Twite ku burere bw’abana bacu ariko tubabere urugero rwiza, ntabwo uzabuza umwana kujya mu kabari ari ho wibera, ariho uhora.”
Yabwiye ababyeyi ko guharira inshingano y’uburere abagore gusa bidakwiriye. Ngo uburere bw’umwana bureba ababyeyi bombi bagafatanya.
Minisitiri Nyirasafari yakomeje agira ati: “Umwana ni uw’ababyeyi babiri ni uwa nyina ni uwa se. Iyo tuvuze uburere ntabwo bureba umugore gusa, burareba n’umugabo nk’uko nyine umwana aba ari uwabo bombi. Ni byiza ko bafatanya. Nta we ukwiye gusiganira uburere bw’umwana, uburere bw’umwana ntibusiganirwa.”
yibukije ababyeyi ko guha abana babo uburere bukwiye aribyo bibafitye akamaro kurenza ibindi byangombwa umwana ahabwa mu mikurire ye.
Ati “Babyeyi, twite ku burere bw’abana bacu, kuko mu byo umwana akenera mu mikurire, igikomeye kuruta ni uburere. Ushobora kuzana ibimutunga (ibiribwa n’ibindi ashaka akabibona) ariko yabura uburere akangirika.”
Muri iki gihe ngo usanga hari abana bafite imyitwarire mibi, rimwe na rimwe inabagiraho ingaruka, barayitewe n’uko ababyeyi babahaye urugero rubi cyangwa batarabakurikiranye.
Ababyeyi usanga ngo ari bo kibazo akenshi. Minisitiri Nyirasafari yongeyeho ati “Turagenda tubona abana bafite imyitwarire itari myiza bigateza ibibazo. Ariko umubyeyi ni we kibazo, umubyeyi akwiriye kubyara azi neza ngo azarera umwana gute. Ababyeyi bagomba kumenya ko kurera umwana atari ukumuha ibyo kurya gusa agomba no kuganirizwa.”
Minisitiri ashishikariza abagore kwita ku burere bw’umwana kabone nubwo umugabo atamufasha, ngo agomba kubikora yitaye ko iyo umwana agaragaje ikibazo cy’uburere buke byitirirwa umubyeyi w’umugore.


text:
Abaturage bo mu karere ka Musanze bari mu birori bizatwara iminsi 7 aho biteguye umunsi mukuru wo kwita ingagi 19 amazina bizaba taliki ya 1 Nzeri 2017.
Ibyo birori biri kubera mu karere ka Musanze byatangiye ku italiki ya 26 Kanama ku munsi w’ umuganura aho abaturage bahuriye ahitwa Red Rocks Rwanda barahataramira basangirira hamwe ibiryo byo hambere.
Umuganura ni umuhango w’amateka wo gusangira no kwishimira umusaruro w’umwaka. Abishima ni abawubonye, hari abatarawubonye ariko babifashwamo n’abandi nabo bakishima cyane, ari nayo mpamvu ikigo cya Red Rocks kizwiho kwimakaza Umuco n’umurage nyarwanda cyatangije icyumweru cyahariwe Umuco n’Ubukerarugendo kizabamo ibikorwa binyuranye byerekana Umuco kishimana n’ abatuye muri Musanze.
Nyuma yo kwishimana muri ibyo bitaramo byose hateguwe ikindi gikomeye kizaba kuri 31 Kanama 2017 buri bucye bakajya kwita amazina ingagi zigera kuri 19. Icyo gitaramo kiswe Red Rocks curtural tourism 2017 abakitabiramo bazataramirwa n’ abanyamideli bazerekana imyambaro iranga umuco Nyarwanda, imivugo, abahanzi, ndetse n’ abazakora ibiganiro mpaka n’ ibindi byinshi bitandukanye.
Ibi bitaramo bizarangira ku italiki ya 1 Nzeri 2017
Abaturage b' i Musanze bishimiye umunsi w' umuganura mu kio cya Red Rocks


text:
KWIRINDA VIRUS ITERA SIDA :
Nk'uko bigaragara mu bushakashatsi bunyuranye, 75% by'abantu bandura virus itera SIDA bayabandurira mu gukora imibonano mpuzabitsina, akaba ari yo mpamvu Islamu yakumiriye inzira zose zatuma abantu bagwa mu gikorwa cy' ubusambanyi. Imana iragira iti :
"Muramenye ntimuzegere ubusambanyi kuko ari amahano n'inzira mbi iganisha abantu mu kurimbuka".
QOR'AN 17:32
Na none Intumwa y'Imana igaragaza ko ubusambanyi bufite ingaruka n'inkurikizi mbi kuri sosiyete, igira iti: (Igihe ubusambanyi buzagaragara mu bantu bakabwamamaza ku mugaragaro, bazagerwaho n'ibyorezo ndetse n'indwara zitigeze zibaho ku bababanjirije).
Islamu mu rugamba rwo kurwanya virus itera sida. Islamu ishyigikira politiki ngenderwaho yo ku rwanya Virusi itera SIDA, ibyo kandi ntibyabura kuko Islamu ari idini yateganyije gahunda zose z'ubuzima n'ibyo bukenera. Kuko SIDA ari ikibazo cyugarije isi, birumvikana ko Islamu itabura mu rugamba rwo guhangana nayo, ni yo mpamvu Islamu ishyigikira ingamba n'inzira zashyizweho mu buryo bukurikira:
GUTOZA(UBURERE) :
Iyi nzira Islamu irayemera ndetse ikanayishimangira cyane, kuko ishingiye ku kwigisha no gutoza abantu bakamenya ububi bwa Virus itera SIDA, inzira yanduriramo n'uburyo bwo kuyirinda, ibyo bikabaha guhindura imyifatire. Ibi bishimangirwa n'inama Intumwa y'ImanaMuhamadi (Imana imuhe amahoro n'imigisha) yagiriye umusore umwe waje ayigana arayibwira ati "Yewe Ntumwa y'Imana ndagusaba ko wampa uburenganzira bwo kujya nsambana, abari aho baramucyaha bati : ceceka wamusore we ibyo ni ibiki ubajije! Intumwa y'Imana iramunbwira iti: igira hino, umusore yegera Intumwa y'Imana maze iramubwira iti: ese ibyo wifuza gukora, wifuza ko byakorerwa umubyeyi wawe? Umusore ati oya, Intumwa iti: Ese wa kwifuza ko bikorerwa mushiki wawe? Umusore ati : oya. Intumwa iti: ibyo wifuza ko hari uwa bikorera umukobwa wawe? Umusore ati: oya. Intumwa iti: ese wifuza ko byakorerwa bashiki bawe, umusore ati oya " Intumwa y'Imana iti "rero ibyo utifuza ko byakorerwa abawe, nawe ntukabikorere abandi". Maze intumwa y'Imana imurambikaho ukuboko kwayo imusabira ku Mana igira iti "Nyagasani babarira uyu musore, weze umutima we, unamushoboze kurinda ubwambure bwe".
Nyuma y'aho, uwo musore yarahindutse kuburyo atigeze yongera gutekererza ubusambanyi. Izi nama z'Intumwa y'Imana kuri uyu musore ziragaragaza ko inzira yo kugisha inama ari ingira kamaro kandi zinyura umutima bigatuma umuntu ahindura imyifatire ye.
KWIFATA :
Kwifata niyo nzira yonyine yizewe yo kurinda virus itera SIDA kurusha izindi nzira zose zikoreshwa. Ni yo mpamvu Islamu yayibanzeho cyane ndetse ntiyabujije abantu gusambana gusa, ahubwo yababujije no kwegera inzira zose zishobora kubagusha muri icyo cyaha, Imana yaravuze iti
"muramenye ntimuzegere ubusambanyi kuko ari amahano n'inzira mbi iganisha abantu mu kurimbuka".
QOR'AN 19:32
Kwifata no kwirinda ubusambanyi ni kimwe mu biranga abemeramana nyakuri, nk'uko Imana ibataka ibavuga ibigwi igira iti "Ni babandi bifata bakarinda ubwambure bwabo uretse kubo bashakanye, kuko nta mugayo babibonera". Na none Imana yagaragaje ibyaha abantu birinda igira iti:
"Ni babandi batabangikanya Imana, kandi ntibavutse abantu ubuzima bwabo babaziza bakanirinda ubusambanyi".
Qoran 25:68.
Na none Intumwa y'Imana yaravuze iti "uzarinda ururimi rwe n'ubwambure bwe mwijeje ijuru". Iyi mirongo iragaragaza ko kwifata no kwirinda ubusambanyi ari itegeko kandi bikaba ariyo nzira iboneye yo kwirinda virus itera SIDA, kuko mu busambanyi ariho yandurira kurusha ahandi, ubwo rero ubwirinze ahandi yahurira na SIDA ni hake cyane. Islamu kandi yanateganyije ibihano bya hano ku isi ku basambanyi n'abasambanyikazi, ukoze icyo cyaha atarashaka amategeko ya Kislamu (Shariat) amuhanisha gukubitwa inkoni ijana mu ruhame,
Imana ibishimangirwa igira iti
"Umusambanyi kazi n'umusambanyi bombi mubakubite inkoni ijana kandi ntimuzabagirire impuhwe igihe batandukiriye itegeko ry'Imana".
Qor'an 24:2.
UBUDAHEMUKA :
Iyi nayo ni inzira ikoreshwa mu ngamba zo kurwanya virus itera SIDA. Islamu itegeka ubu buryo. Nk'uko bigaragazwa n'imvugo nyinshi z'Intumwa y'Imana Muhamadi (Imana imuhe amahoro n'imigisha) muri zo hari aho yabajijwe ibyaha bikomeye maze irasubiza iti : "Icya mbere ni ukubangikanya Imana kandi ariyo yakuremye, ikindi ni ukwica umwana wawe kubera gutinya ko nta bizamutunga,ikindi cyaha gihambaye ni ugusambanya umugore w'umuturanyi wawe".
Na none Intumwa y'Imana iti : "Umugabo uzaca inyuma mugenzi we adahari Imana izamuteza inzoka nini ku munsi w'imperuka". Naho ku ruhande rw 'umugore uca inyuma uwo bashakanye,uwo nawe Islamu imutegenyiriza ibihano bihambaye nk 'uko bishimangirwa n'imvugo y'Intumwa y'Imana Muhammad(Imana imuhe amahoro n'imigisha) igira iti : ((Umugore wese uziyambura imyambaro mu rugo rw'umugabo utari uwe agamije ubusambanyi,Imana izamwambura icyubahiro)).
Izi nyigisho z'Intumwa y'Imana ziragaragaza ko guhemukirana ku bashakanye ari icyaha gikomeye muri Islamu, kandi bikaba imwe mu nzira yo kwanduzanya virusi itera SIDA, kuko hari igihe yayandurira aho yagiye maze akayizanira mugenzi we bashakanye. Akaba ariyo mpamvu muri Islamu hateganywa ibihano k'uwo ariwe wese waca inyuma uwo bashakaye, igihano cye kikaba guterwa amabuye kugeza apfuye, nyuma y'uko hagaragaye ibimenyetso simusiga byo gutatira igihango cy'abashakanye. Bityo rero kudaca inyuma uwo mwashakanye, ni imwe mu nzira zo kwirinda virusi itera SIDA Islamu yategetse mu kurinda ubuzima bwa muntu.
AGAKINGIRIZO :
Ni uburyo bukoreshwa mu kwirinda virusi itera Sida. Islamu rero yemerera abashakanye kugakoresha igihe banduye bombi cyangwa umwe muri bo, naho ku bagakoresha mu busambanyi igikwiye mbere y'ibindi ni ukubagira inama yo kureka ubusambanyi no kumenya ko ari icyaha gihambaye kandi kigira ingaruka mbi k'ubuzima n'imibereho rusange y'abantu. Islamu isanga agakingirizo atari kabi ubwako ntikabe n'icyaha ndetse n'ugakoresheje mu busambanyi ntabwo bimutuburira icyaha cy'uko yagakoresheje, ariko agumana icyaha cyo kurengera imbibi z'Imana.
GUSIRAMURA :
hashize ibinyejana birenga 14 islamu ishishikarije igitsina gabo kwisiramuza, inabishyize mu migenzo y'isuku kamere bagomba Kuzirikana nk'uko bishimangirwa n'imvugo y'Intumwa y'Imana igira iti "hari ibintu bitanu biri mu migenzo y'isuku kamere muri byo harimo gusiramurwa ku gitsina gabo".
Iyi mvugo y'intumwa y'Imana uyihuje n'umwanzuro w'ishami ry'umuryango w'abibumbye ryita ku buzima (WHO), aho ryemeje ko gusiramurwa ku bagabo ari bumwe mu buryo bwemejwe bwakwifashishwa mu ngamba zo ku rwanya virusi itera SIDA bukunganira ubundi buryo bwari busanzwe
bukoreshwa. Ibyo bigaragaza ko mu ngamba Islamu ikoresha mu kurwanya virusi itera SIDA harimo no gutegeka igitsina gabo kwisiramuza, ariko n'ubwo usiramuwe afite amahirwe menshi yo kutandura virusi itera SIDA nti bisobanura ko atakwandura. Ubushakashatsi ku mibereho y'abaturage n'Ubuzima (EDS:2005) bwerekanye ko abantu babana n'ubwandu bw'agakoko ka SIDA bangana na 3%. Abagore n'abakobwa akaba ari bo bibasirwa n'icyorezo cya SIDA kurusha abagabo. 75% by'abantu bandura ako gakoko gatera SIDA bakandurira mu mibonano mpuzabitsina n'aho abana 20% bakanduzwa n'ababyeyi babo igihe babatwite, bababyara cyangwa babonsa. Amabwiriza ya Ministeri y'ubuzima atanga ingamba zo kurwanya agakoko gatera SIDA n'uburwayi bwayo muri izi ngingo zikurikira:
-
Kwirinda SIDA hakoreshejwe Uburere bwiza, Kwifata, Ubudahemukirana ku bashakanye n'Agakingirizo ku bashakanye mu gihe umwe cyangwa bombi banduye kandi babigiriwemo inama na muganga.
-
Kwipimisha kugira ngo umenye uko uhagaze kandi ufate ingamba zijyanye n'igisubizo ubonye.
-
Kwirinda guha akato ababana n'ubwandu.
-
Kugana ibigo bitanga inama kandi bigapima ababyifuza
-
Gukangurira abagore batwite kwipimisha ngo bamenye uko bahagaze kandi bafate ingamba zituma bongerera abana bazabyara amahirwe yo kutavukana agakoko ka SIDA.
-
Gukangurira ababana n'ubwandu bw'ako gakoko kugana ibigo nderabuzima kugira ngo bahabwe imiti igabanya ubukana bwa SIDA kandi birinde kwanduza abandi.


text:
Aho mperukira kureba bimwe mu bihita ku mateleviziyo yo mu Rwanda, nabonye aho umunyamakuru yaganirizaga umukecuru wavugaga ko yabayeho mu gihe cya kalinga, amubaza uko ubuzima bwari bumeze muri icyo gihe. Umukecura asubiza ko umwami yirirwaga agenda mu baturage abaha inka, naho umwamikazi n’abafasha be bakirirwa baha amata abana b’abakene, ndetse yongeraho ko umuntu wese wahuraga n’umwami yatahanaga inka bityo hakaba nta bakene babagaho, kuko abantu bose bahoraga bishimye, babyina bavuze impundu basangira, mbese u Rwanda ari ijuru ku isi. Bene iyi mvugo igamije gusibasiba ibibi byose byakozwe n’abami b’u Rwanda niyo Inkotanyi ziheraho zikavuga ko ba Mbonyumutwa na Kayibanda ari bo batangiye ibibazo mu gihugu, igihe basezereraga kalinga bakazana Repubulika, u Rwanda rukagira ibendera aho kurangwa n’ingoma yuzuye iminuko y’ibice by’imibiri y’abo abami bicaga mu rwego rwo gutera ubwoba no guhahamura rubanda.
Gusiga Kalinga utuvuta duhumura
Mu gihe abenshi mu bayoboke b’Inkotanyi bakomeje gushimangira ibinyoma FPR yahimbye mbere yo guteza intambara mu Rwanda mu 1990, ndetse n’abavuga ko bayivuyemo bakaba bayirwanya hanze usanga bagisubiramo ibinyoma yakwije, cyane cyene ku bijyanye n’amateka y’igihugu mbere ya 1959, usanga hari n’abongeraho akarusho ko gushaka kwumvikanisha mu rubyiruko ko abami b’u Rwanda bari abamalayika batigeze bakora ikintu kibi na kimwe, kandi ko n’ibibi byabaye mbere byatewe n’abazungu. Hari n’umuhanzi nigeze kumva yihanukira avugira mu kinyamakuru kirebwa n’abantu benshi bavuga ko barwanya ubutegetsi bwa Kigali, yemeza ko ibyo amateka avuga kuri Kanjogera mu bijyanye n’ubugome bwe, ngo ari ibyo abantu bahimbye kugirango bigishe abahutu kwanga abatutsi, yiyibagije ko bamwe mu bo Kanjogera yari yarapfumuye amaso ku mpamvu zinyuranye, bari bakiriho muri za mirongo inani, kandi bamwe bari abatutsi.
Kubera rero ko muri iki gihe usanga Inkotanyi zimeze nk’aho zivuga zonyine mu bijyanye n’imitekerereze no gusobanura amateka y’igihugu aya kera cyane, ndetse n’aya vuba, usanga ibi byo gushaka gusiga Kalinga utuvuta duhumura cyane kugirango abato batazigera bamenya impamvu rubanda yahagurutse ikayisezerera ndetse bamwe mu bari bayitsimbarayeho bagahunga igihugu kugeza bongeye gutera bakagarura indi, bimaze gukwira ndetse no mu bantu bavuga ko barwanya ubutegetsi bwa Kigali, kandi ubwo butegetsi bwo bwararangije kwerekana nta shiti ko nta yindi migambi bufite usibye iyo kwimakaza kalinga nshya, rubanda ikongera igasubira ku kiboko n’ingoyi, no kwicwa bya hato na hato. Ikindi kandi kubera gutinya induru y’abashyigikiye inkotanyi cyangwa se abazitezeho umukiro, usanga hari abagendera ku magi, bagatinya kuvuga ukuri bazi, ngo kugirango badakoma rutenderi bakitwa amazina atabahesha icyubahiro. Ni muri urwo rwego usanga hari abagikomeza guhwihwisa ngo iyo tuvuze kalinga tuba turimo duhembera urwango, ngo cyangwa se tuba turimo dukomeretsa imitima y’abanyarwanda bamwe. Aha ngaha ndagirango mbwire buri wese wumva ababazwa no kumva tuvuze ko kalinga yari mbi, gushyira urutoki hejuru, akatubwira ubwiza bwayo, akanadusobanurira impamvu umwami Mutara Rudahigwa atayifashe ngo ayijyane I New York mu muryango w’ababibumbye ngo maze turebe uko abayobozi b’isi bayigaragira; ahubwo agahitamo gukora ibendera rijya gusa n’iry’ababiligi.
Abanyarwanda si twe twenyine twagize amateka arimo ibintu b’ibi by’ubugome kandi byakozwe n’abitwaga ko bayobora igihugu ikibazo nuko aritwe tugifite abantu bakibitsimbarayeho . Imyaka yose u Rwanda rwamaze rugengwa na Kalinga ni nk’aho rwari ruyobowe n’umuryango w’abasazi barwaye indwara yo kwica(serial killers).Ibaze nawe kubona agaco k’abantu gatinyuka kwicara iruhande rw’inyama z’abantu bapfuye, kakazinywera iruhande, kakazirira iruhande, kakazibyinira iruhande karangiza kakabirata ngo ni ubutwari!!Ubu se ni nde wumva hari undi murage twagategerezaho usibye igihugu gihoramo ubugome n’umwiryane? Kandi nta n’irindi zina wakabonera usibye iry’abasazi b’abicanyi kuko igikorwa nk’iki nta muntu muzima ugikora. Ndabizi hari abari buvuze induru ngo natutse abami, ariko jye nziko nta mwami ntutse,mvuze amabi y’abasazi b’abagome. Abakomeje kuvuga ko Revolisiyo ya mirongo itanu n’icyenda yakuyeho uyu mwanda wa kalinga, ngo ariyo yazanye ibibazo by’umwiryane mu Rwanda, bongere bisuzume bibaze impamvu biyumva mu buyobozi bwa kalinga aho kwiyumva mu bwa rubanda, kuko gupfobya Revolisiyo ya rubanda yabaye muri 59 ni ugukomeretsa imitima y’abahoraga ku nkeke y’ubugome n’iterabwoba ry’iki cyago, kandi ni n’uburyo bwo gutinza ndetse no kuburizamo ubwiyunge nyabwo bw’abanyarwanda. Aha nakwibutsa abasoma iyi nyandiko ko Aloyiziya Inyumba wari warasabwe gukora akazi ko kunga abanyarwanda, akimara kuvuga ko kubunga bidashoboka bataganiriye ku bya Kalinga, FPR Inkotanyi yahise imwica kubera ko agomba kuba yari yararangaye ntabone ko kalinga yiyuburuye ikamanika ubundi bwoko bw’imihigo.
Ingengabitekerezo ya kalinga ntiyahindutse
Yaba ari iya cyera, yaba ari iy’ubu kalinga igendera ku bintu bitatu bikurikira: ubugome ndengakamere, ubusambo burenze urugero, n’ikinyoma gihoraho.
- Ubugome ndengakamere: Mu rwego rwo guhahamura rubanda no gutuma bitwara nk’intama zijyanywe mw’ibagiro, abambari ba Kalinga bakoresha ubugome buhambaye mu gupyinagaza uwo ariwe wese, baketse ko atishimiye abo bita abami. Bakoresha iyica rubozo rikabije, nkabiriya byo guturumburamo abantu amaso bakayashyira kuri kalinga, ingoyi idatandukanye n’aka kandoyi kabaye ikirango cy’ubwicanyi bwa FPR aho inyuze hose, n’ibindi bibi byinshi cyane bitari ngombwa gusubirwamo kuko amateka ni amateka. Ihahamuka rituruka kuri ubu bugome niryo ryageze aho rijya muri kamere y’abanyarwanda b’amoko yose, kuburyo usanga bihutira kuyoboka no gukeza abategetsi babica urubozo. Ibi nibyo bituma usanga abantu bagirirwa nabi n’ubutegetsi ntibatabaze cyangwa se ngo bitabare, kuko benshi bakigendera kuri ya mvugo ngo nta ngoma itica, bakumva nyine ko uw’ingoma yatanze biba byarangiye.
- Ubusambo burenze urugero: Mu rwego rwo kworoshya ubusambo no kwikunda by’umwami inganji kalinga ivuga ko ubutaka bwose ari ubw’umwami, inka zose ari iz’umwami ndetse ko n’abagore bose bakaba ari ab’umwami. Ibi n’ibyo byatumaga uwitwaga umwami ashobora gukoresha rubanda rwose icyo ashatse kuko yaragabaga, akanyaga kandi akanica uko ashatse. Ibi rero kalinga y’ubu yabonye amayeri yo kubikora ikoresheje inzego z’ubucuruzi zigenderwaho n’isi yose ariko yo isesera muri izo nzego igamije gukusanya ibyiza byose by’igihugu ngo ibishyire mu biganza bya FPR, maze yiyita akazina gashya ariko Chrystal Venture. Niyo mpamvu kugeza uyu munsi FPR nk’umutwe wa politiki, ifite umutungo uruta uwa Leta y’u Rwanda.
- Ikinyoma gihoraho: Ikinyoma gikomeye kalinga ya cyera yagenderagaho cyavugaga ko ba basazi bari barwaye indwara y’ubwicanyi bagategekesha iterabwoba n’ihahamuka ngo bari baravukanye imbuto ikaba yarabahaga ububasha nk’ubw’imana bakaba aribo batumaga imvura igwa n’inka zigakamwa. Ibi byatsindagirwaga mu mitwe y’abaturage n’abo bitaga abiru, bakaba akazi kabo kari uguhuma amaso rubanda igakorera ubusa kandi ikayoboka abasazi. Iki kinyoma cyaje kwanga gufata aho ba Mbonyumutwa na ba Kayibanda bahagurukiye bakereka rubanda ko uburenganzira bwo kubaho no kwishyira ukizana mu gihugu, butangwa n’Imana ku muntu wese, ko nta wavukanye imbuto. Ibinyoma bya FPR byo ntibibarika kuko yifashisha itangazamakuru ry’iki gihe abiru bayo bakaba bashobora kuvuga ibinyoma bibiri bigongana kandi bagakomeza kubisubiramo ntibazigere bahagarika. Ni muri urwo rwego bavuga ko nta moko aba mu Rwanda ariko ko hari jenoside yakorewe abatutsi ikozwe n’abahutu. Ibi bikaba bikorwa kugirango noneho aho kuvuga ko hari abanyarwanda bavukanye imbuto, ahubwo duhore twumva ko hari abanyarwanda bahohotewe n’abandi bikaba bibaha uburenganzira bwo kubihoreraho kugeza igihe isi izashirira. Nibyo koko icyaha gishobora gukorerwa ubwoko, ariko ntushobora gushinja icyaha ubwoko bwose kuko icyaha ni gatozi.
Umucunguzi ni Rubanda
Kuri uyu munsi twibuka isabukuru ya Revolisiyo yo mu 1959, ni ngombwa ko twese tuzirikana impamvu rubanda rugufi yahagurutse nk’umuntu umwe, igasezerera kalinga, kandi ikabigeraho. Muri iyi minsi usanga hari abakitiranya kubohora igihugu no kugabana ubutegetsi. Umuturage uri mu Rwanda ukubitwa buri kanya akanyagwa ibye akakwa utwo yihingiye kandi akaba adafite uwo aregera, nta keneye kuba minisitiri cyangwa se perezida. Icyo akeneye ni uburenganzira bwo kubaho adahutajwe kandi akaba yumva ko afite ijwi mu gutora no kwemera abamuyobora. Mu gihe cyose bamwe bakibwira ko umukiro wa rubanda ushobora guturuka ku muntu umwe, tuzakomeza dushimangire umuco wa kalinga, twabishaka tutabishaka. Ni ngombwa ko abakomeza gushyigikira kalinga nshya ishengererwa n’abambari ba FPR ikaba yarahisemo Kagame nk’umwami mushya, bibuka impamvu zatumye rubanda isezerera kalinga ya kera, bamenye ko wirukankana umugabo kera ukamumara ubwoba.
Kwibwira ko kalinga nshya ishobora kuramba ngo kuko ishyigikiwe n’abazungu nabyo ni ukwibeshya bikabije, kuko abo bazungu bazataha igihe bazaba basanze ko badashobora gukomeza gufasha agaco k’inkoramaraso gukandamiza rubanda. Umurage twahawe n’abakoze revolisiyo ya 1959 kandi tukaba tuzawuraga abacu, ni uko nta na rimwe tuzigera twemera kongera kuba abagaragu mu gihugu cyacu, cyangwa kuyoboka abasazi barwaye indwara yo kwica, ngo ni ukugirango dukunde turamuke. Nk’uko umwe mu bana b’abanyarwanda bakuriye hanze akaba ababajwe n’ibyo urungano rwe rurimo rubaho muri iyi kalinga nshya, yabinganirije mu gihe nateguraga iyi nyandiko: URU RUGAMBA TURIHO NI URWO KONGERA KWIMIKA ROHO Y’UBWIGENGE BW’IGIHUGU CYACU, KANDI NTA N’AKADOMO NA GATO TUGOMBA KUREKERA ABUMVA BAFITE UBURENGANZIRA BWO GUPYINAGAZA RUBANDA, BURI MWANA WESE UVUKIYE MU RWANDA AGOMBA KUMVA KO IGIHUGU ARI ICYE KANDI KO ARIWE UGENA UKO UBUZIMA BWE BUZAGENDA ATABANGAMIWE N’UBUTEGETSI KANDI NAWE ATAGIZE UWO ABANGAMIRA. Intwari zaduhaye Revolisiyo ya rubanda ntiziyushye akuya kugirango twongere dutege amajosi akatwe nk’aho turi inyamaswa. Umurage zaduhaye ni uwo kutigera twongera kwemera akarengane ako ariko kose, ku gahanga kacu hagahora handitseho ko tutazigera twemera gupfukamira Kalinga nshya.
DARIUS MURINZI


text:
Friends, read This please! kandi Ntimugahubuke...
-
Hari umugore wari utunze imbwa nziza yari yaratojwe gusigara ku rugo ikarinda ibirimo byose harimo n'akana ke kitwaga ka Serge, ku buryo uwo mubyeyi yashoboraga kugasigana nayo akajya muri gahunda ze zirimo no guhaha ntacyo yikanga.
Umunsi umwe atashye abona ibintu biteye ubwoba:
Ibintu byose byari mu kavuyo, ntiyabona umwana ahubwo abona utwenda yari yakambitse twashwanyaguritse kandi twuzuye amaraso.
Umubyeyi ashaka ka Serge aragaheba, ahubwo abona imbwa isohorotse munsi y'igitanda ikomba amaraso yari yuzuye umunwa.
Umubyeyi yuzuye umujinya n'agahinda ahita akubita ya mbwa umwase iba irapfuye.
Akomeza gushakisha ngo arebe niba hari urugingo rw'umwana we imbwa yaba yashigaje.
Atungurwa no kubona ka serge gaseka kikinira munsi y'igitanda ariko ntacyo kambaye.
Aho munsi y'igitanda uwo mugore ahita abona inzoka yahapfiriye .Amenya ko habaye intambara ikomeye hagati y'inzoka na ya mbwa yaje gushobora gutabara icyo kibondo.
Ariko byari byarangiye atagishoboye kugarura iyo mbwaye yari imufitiye umumaro ungana utyo
Ese twabara inshuro ibikorwa n'amagambo yacu byishe imitima ya bagenzi bacu wenda badukunda badufitiye n'umumaro mwinshi mu buzima? Niba hari umuntu wigeze uhemukira bitewe no guhubuka nyuma ukaza gusanga ntagaruriro, Niba warahemukiwe ukababara kdi biturutse kuguhuka please kanda share maze message igere kuri benshi!


text:
Ibi bibaye mu gihe, ibi ibibazo bituma bamwe mu bayobozi biri dini batabwa muri yombi dore ko abayobozi b’iri torero bagenda bafungwa buhoro buhoro.
Ibi bibaye mu gihe, ibi ibibazo bituma bamwe mu bayobozi biri dini batabwa muri yombi dore ko abayobozi b’iri torero bagenda bafungwa buhoro buhoro.
Itabwa muri yombi rya Bishop Tom Rwagasana, ryaje ryiyongera ku bandi bayobozi batatu b’iri torero bamaze iminsi mu gihome, aha harimo Umuyobozi mukuru ushinzwe imari Sindayigaya Théophile, uwitwa Gasana Valens ndetse na Mutuyemariya Christine ushinzwe ubutegetsi n’imari ibi bikaba byarahungabanije abayoboke iri torero.
Aba bose bashinjwa Gucunga nabi umutungo wa Rubanda ruhuriye muri iri torero, nkuko Byemejwe n’ igipolisi.
Pst UWABIMFURA Modeste na Pst Karamuka fordward bavuga ko ari bamwe muyobozi muri iri dini babanje kwerekana amakosa avuga ko yakozwe nabategeka iri dini harimo n’abatangiye gutabwa muri yombi.
Nubwo abarokore muri dini bakunze kumvikana bavuga ko ari idini ry’umwuka, bamwe mubari abayobozi baryo batavugarumwe n’abaritegeka; ubu bavuga ko ibibazo biri muri ADEPR byagize ingaruka zikomeye kubijyanye n’ iterambere mu by’umwuka ngo kuko abarokore nabapasiteri bahungabanye.
Amakuru yuko hari bamwe mubayobora iri dini bari gukurikiranwa n’inzego za Polisi, kandi yemejwe nusanzwe uvugira iri torero Bishop Jean SIBOMANA gusa Anyomoza amakuru yuko yaba yeguye kuru uyu mwanya dore nawe asanzwe ari mubashyizwe mu majwi mubateye ibibazo bivugwa muri iri Dini.
Abavuga ko ibibazo biri muri ADPER bishingiye ku mafranga yarigishijwe n’abategeka iri torero babihera ngo kunguzanyo y’amafranga arenga miliyari 3 yagujijwe mu izina ry’idini nyamara akigira mumaboko ya bamwe mubayobozi baryo nibindi.
Bruce MUSHUMBA
Ibitekerezo
Mugire amahoro!itoreo n'irya Kristo ntabwo ariry'abayobozi, gusa uwayoboye neza azabihemberwa uwayoboye yishakira indamu mbi nizo atacyura,kdi ntimuyobe Imana ntinegurizwa izuru,ryubatse k'urutare amarembo y'izimu ntazarishobora. Kanda hano umusubize
SIBOMANA jean abaye umugabo w ukuri yakwegura kubera impamvu zikurikira: 1. kuba abo yari ayoboye muri komite nyobozi bakekwaho ubujura byagombye kumutera ipfunwe ryo kongera guhagarara imbere y`abandi;AKEGURA, 2. Kuba yarigeze ashyirwa mu majwi n`abo ayoboye bavuga ko afatanije ubujura n`abo bafashwe na Police, byagombye noneho kumutera ipfunwe(nubwo we yaba yiyumvamo KWERA), bityo UWO MWUKA AVUGA UYOBORA ADEPR (umunyuzemo), ukamweguza; AKEGURA 3. niba koko akijijwe ku rwego rwo hejuru, yagombye kumva ko ibara ry umukara ryageze mu birindiro bye, muri Nyobozi ye ndete no mu bakozi be bakuru yishyiriyeho, akaba atakagombye kugundira icyubahiro cyo kuba Bishop (Reveranda uhoraho), akaba democrate akegura kuko abo yizeye ko bamukorera neza bamutabye mu nama none n`Itorero ahagarariye rikaba rihasebye, bityo...AKEGURA. 4. Asubiye mu mbwirwa ruhame yatanze kimwe n`ibyanditswe n`abanyamakuru , ntirengagije ba bandi yirirwaga atuka ba NZAHURA TORERO avuga ko ari abyigomeke bishaka kugumura abanyetorero, akareba kure, atiriwe asaba imbabazi ahagaze imbere y`abakristo, kuko icyuibahiro cye kitabimwemerera (bikorwa n`intama zinanutse kandi zitishoboye), yari akwiriye kumvira UMWUKA wamuhase kuba Bishop, bityo...AKEGURA. 5. Ndi nka we kimwe n`abandi bayobozi bose b`indembo (Intara/Uriurembo) n`Uturere, nakweguta, twakwegurira icyarimwe tugasigah iniba cyuho y`abayobozi b`inyumba by`amasengesho mu myanya yacu, ubundi tugashoka Ubutayu bwo mu mazi n`amabuye n`ubiuvumo bwa Nyngwe na Gishwati n`ibirunga Nyamuragira, Nyiragongo, Sabyinyo, Gahinga na Muhabura ihabura abahabye, maze tukamarayo iminsi 40 dusenga twiyirije ubusa, bityo...AKEGURA. NGAYO NGUKO. Kanda hano umusubize
Ko bavuye se muri anglican no muri eglise catholique ngo ntidukizwa bagiye mubarokore. ifaranga tuzahakora. Kanda hano umusubize
DUFITE IKIFUZO NKABAYOBORWA NURETA YU RWANDA YADUKURIKIRANIRA UWITWA UMUYOBOZI BAGAKURIKIRANWA.EXP: KWAKA ABAYOKE AMAFRANGA YOKUBAKA INSENGERO BIKARANGIRA ZITUBATSWE.NKOMUCYARO ZIGIYE KUZATUGWIRA.BIBAYE BYIZA BOSE BAKURWEHO HASHYIRWEHO ABANDI,KUKO IYOMUNGU YOKURYA UMUTUNGO WABAYOKE HOSE IRAHARI.KUGIRANGO BISHIRE MUHERE MUMIZI MUGEZE MUBUSHORISHORI..PORICE MUTURENGERE KUKO TUZIKO MUSHINZWE UMUTEKANO WABANTU NIBINTU. Kanda hano umusubize
9/5/2017 by NUBUYAZA. Benedata uyumurimo nuw'Imana'abawujyamo bijyanyemo bazajya bagaragara,gusa umuntu usuzuguza Imana mubanyamahanga nawe izajya imuha ibimukwiye. Kanda hano umusubize
Rwose sinz'impamvu adepr ihora mumakimbirane bapfa amaturo!bajye basaranganya!. Kanda hano umusubize
Ariko ubundi koko hari igihe mbona ubujiji bufitwe nabenshi koko,ubundi nako reka nkoreshe igitabo kitwa bibilia mumigani haranditse ngo,umunyamakenga iyo abonye ibibi bije arabyikinga ariko umuswa abijyamo kandi akababazwa nabyo.babahinduye intama nyine bagomba kubaragira uko bashaka,nonese ntimwibuka insengero zashenywe naziriya nyamaswa bantu?ko mutabajije amafranga yakodeshaga caterpilar zazishenye aho yavaga?locar defence ntizakodeshwaga?komutavuze?mwarasigaye namwe nimwimuke muve kwaso teerah,muve kubantu umuntu n,umuntu wangu barabatuburiye nyine mwihangane bibarye. Kanda hano umusubize
birezecyane nimugenzurenahandinuko. Kanda hano umusubize
Njyewe aba bagabo bakimara guhirika Samuel narabitegereje ndavuganti mwe mushyize inda imbere kdi muri abajura . Burya rero umujura iminsi ye ni 40 kuwa 41 agafatwa. Dore rero uwa 41 kuri bo urajyeze bihangane basi . Kanda hano umusubize
turasaba ko iryo perereza ryagera kwa comptabe witorero ryakarere kamonyi bamwe mubakozi baryo imishahara yacu nanubu yishyura gisozi ubu twaragowepe abana bacu bari mukarrengane Kanda hano umusubize
ntabwo tuzahungabanywa n'amakosa abantu bacumura kubiti byabo kuko Uwo twakurimiye we ntafungwa Kanda hano umusubize
Abahungabanye ni abasanzwe bajegajega. Kristo twizeye arakomeye kandi ntahinduka. Abubakiye ku zindi nyungu ni bo bahungabanye. Kanda hano umusubize
Uyu mugabo gufatwa kwe nigisubizo cyamasengesho yacu kuko yari yarigize nkaho itorero ari akarima ke!!! Kanda hano umusubize
buri wese nacunge izamu rye kuko abo bayobozi sibo bamuhamaye yahamagawe nimana cyakora uwihamagaye we? mwibuke ko muminsi yanyuma hazaza ibirushya byinshi abantu barusheho gusenga kugirango bagire umwihariko nimana kuko ntakizabibuza kuza Kanda hano umusubize
ADEPR iransetsa iyo ivuga ngu "yuzuye umwuka".Jye nabaye muli ADEPR mbere ya 1994.Nta gihe muli ADEPR hatabaye ubusahuzi,amatiku n'ironda-bwoko.Mulibuka igihe cya ba Pastor SEMBEBA.Byali mibeze nabi cyane.Nubwo abayoboke ba ADEPR banga kubyemera,iyi dini iyoborwa na Satani.Bible ivuga ko icyazakubwira ko idini idaturuka ku mana,ni imbuto zayo mbi.Ikindi kandi,idini ry'ukuri uribwirwa nuko rifite UBUMWE.Mwese muzi ko kubera amatiku aba muli ADEPR,LETA niyo ishyiraho abayobozi bayo.Nyamara bo bakavuga ko ari abakozi b'imana.Mujye mwibuka ko n'abafarisayo bavugaga ko bakorera imana,nyamara YESU akavuga ko bakorera SATANI.Aya madini y'ibinyoma yose,yitwa Babuloni Ikomeye (Babylon-the- Great).Bible idusaba kuyavamo kugirango imana itazadutwikana nayo ku munsi w'imperuka. Soma Ibyahishuwe 18:4.Jye nakuyemo akanjye karenge.Biliya mubona by'Amakorali,no kwitwikira ibitambaro,ni IMIHANGO gusa.Bible ibyita "godly appearance".Muli Matayo 15:8 havuga ngo "Banyubahisha iminwa yabo gusa,ariko umutima uri kure yange". YESU yabyitaga UBURYARYA (Hypocrisy).Mujye mureba izi ngaruka ziterwa n'amadini ayoborwa na SATANI.YESU yasize adusabye kugenzura niba idini ituruka Mana.Ntitugapfe kujya gusengera aho tubonye.YESU yatubwiye ko "nta giti kibi cyera imbuto nziza".Niba ABAYOBOZI b'amadini ari babi,n'abayoboke bazaba babi.Mu byukuri,baliya bafunzwe,nibo bakuliye ADEPR ukuyemo Pastor Sibomana Jean wimitswe na LETA. Kanda hano umusubize
wowe wavuye muri ADEPR kubera impamvu zawe bwite namahitamo yawe atewe nimyumvire yawe bwite, gusa ntibivuzeko wavuye mu isi cg ngo ube umumaraayika kuburyo ucira abantu imanza ko idini basengamo ari irya satani, ubwo se ari abariganyije, bibye ,cg barigishije umutungo ari nawe uciriye abantu imanza no kubaharabika ugaragaza ko ntabwenge, indyarya nibindi ubwo ukiranukaninde ari wowe nabo, inama nakugira gerageza ukiranuke kuruhande rwawe urinde ururimi rwawe kuko ibyo twumvise uvuga ntabwo byazakugeza isiyoni, Ijambo ry'Imana rivugako tutaragera aho satani atabasha kurasa imyambi, ubundise Imana niyo yaba yarakubwiye ko ADEPR Atari itorero ry' umwuka rikaba ari irya shitani nkuko ubivuga ? ubwo se niba Atari Imana yabikubwiye wibaza ko bitagusigaza cyangwa ngo Imana iguhane? Kanda hano umusubize
Wowe uvuga ngo wabaye muri.ADEPR mbere ya 1994 Urabeahya kuko ntq muyobozi witwa Sembeba wigeze aba muri Adepr uritiranya advantiste na adepr. ringaniza imvugo n igitekerezo cyawe. Kanda hano umusubize
mwaramutse wowe rero wanditse iyi nkuru wabivuze uko ubyumva twe ntantege twacitse ahubwo turushaho kuzigira gutsindwa urugamba sugutsindwa intambara urabeshya rero wabyihimbiye twe ntitwubakiye kumafranga naho hagenda ibyo dutunze ntituzacikintege kandi jye nifuzako abasakuza ngo baratuvugira nabo ninda zabo bavugira barabeshya ntibakunda Imana imana yabo ninda Kanda hano umusubize
ntibyoroshye abakristu nibihangane bakomeze icyo bafite Kanda hano umusubize
ABAYOBOZI BOSE BA ADPR BAKWIYE KWEGURA Kanda hano umusubize
Yesu yaravuzengo ntakizabuza igisitaza kuza ariko ukizana azabona ishyano .Birababaje kubona abantu bitwaka bayoboye abandi mu murimo w'Imana kubona bavugwaho kunyereza umutungo wabayoboke.Ariko icyo twabwira abakristo ntabwo bikwiyeko bibaca intege kuko urugero dufite ni Yesu kristo naho abantu ni abanyantegenke . Kanda hano umusubize
Yesu yaravuzengo ntakizabuza igisitaza kuza ariko ukizana azabona ishyano .Birababaje kubona abantu bitwaka bayoboye abandi mu murimo w'Imana kubona bavugwaho kunyereza umutungo wabayoboke.Ariko icyo twabwira abakristo ntabwo bikwiyeko bibaca intege kuko urugero dufite ni Yesu kristo naho abantu ni abanyantegenke . Kanda hano umusubize


text:
Ese ni ngombwa kugaragaza buri kimwe ukunda muri CV yawe?
Ushobora kuba warigenzuye ukiga neza imyitwarire yawe. Yaba imyiza n’imibi, ubushobozi bwawe ndetse n’ibindi…. ariko se wakwibaza uti:”Aya makuru yose ni gute wayashyira muri CV ku buryo igaragara neza kandi ikanisanisha nawe ?
Aha tugiye kureba inama zitangwa na Dominique Perez, impuguke mu guhitamo abakozi (Recruitment) aho asa nk’usubiza ikibazo gikunze kwibazwaho na benshi,bibaza niba biri ngombwa ko umuntu yagaragaza mu mwirondoro we(CV) Imyidagaduro imushimisha, ibyo akunda,muri make ibijyanye n’ubuzima bwe bwite.
Aha hatanzwe ibisubizo bibiri ari byo tugiye kurebera hamwe
1. Kugaragaza ibijyanye n’ubuzima bwite muri Cv harimo kugaragaza imyidagaduro n’ibindi bijyanye bishobora kuba ngombwa ku muntu ku giti cye cyangwa se mu gihe bijyanye n’akazi wifuza kuba wakora. Aha twavuga tuti ni byiza kubyitondera uakanagirira icyizere umukoresha ushakaho akazi.
Aha twavuga nk’urugero urimo ushaka akazi mu iduka ricuruza imyenda ya siporo,ushobora gushyira muri CV ko ukunda siporo.
Urundi rugero twatanga ni nk’igihe ushaka akazi mu bijyanye no gushoka cyangwa gushyushya urugamba,muri CV yawe ushoborz kwerekanamo ko ubikunda.
2. Ushobora kutabigaragaza muri cv mu gihe nawe wumva mu by’ukuri bitari ngombwa kuko inshuro nyinshi ibintu bimwe na bimwe bikunda kugaragazwa muri CV bidakunda kwitabwaho n’umukoresha mu gihe bitajyanye n’akazi katanzwe.
Twavuga nko gusoma,ingendo umuntu yakoze n’ibindi…. Ikiza rero akaba ari uko wabireka.
Dore igihe cyiza cyo kwivugaho
Mu gice ugaragazamo Imyidagaduro,ibyo ukunda n’ibindi bigaragaza ubuzima bwite bwawe ugomba kuhitondera ntushyiremo ibyo ubonye byose ushyiramo nk’ibintu utari ukwiye kugaragaza ahandi aho ariho hose.
Aka gace kakaba kagaragara nk’ak’agaciro cyane cyane ku bantu bakirangiza amashuri no kubatanga akazi mu buryo budakurikije ibyo umuntu yizecyane cyane mu bigo bito cyangwa se biciriritse aho muri ibi bigo baha agaciro ibiranga umuntu ku giti cye.
Aka gace rero kakaba kanafasha utanga akazi gusa nk’umenya byimbitse uwasabye akazi.
Intego y’aka gace rero ikaba ari ukugaragaza ibindi bikuranga atari ukuvuga gusa amashuri ufite cyangwa se akazi wakoze.
Twavuga rero ko nta na rimwe uzigera uzira kuba muri CV yawe utashyizemo aka gace. Ni nayo mpamvu mu gihe ugashyizemo ugomba kuba wabasha kukusobanuraho mu gihe cy’ikizamini cy’ibazwa.
Umuntu utanga akaziyatanze urugero asobanura ko umuntu ukora ibijyanye n’ubucuruzi akaba akora siporo byamworohera gukorera ku gitutu cyangwa se kuba yabasha kwirinda kongera kugwa mu gihombo yaba yarigeze kugwamo.


text:
Umuceli ni ikiribwa kiribwa n’abantu benshi mu Rwanda ariko usanga benshi bazi kuwutegura mu buryo bumwe ukoze ishyano akaba azi kuwutegura mu buryo bubiri kandi uri wonyine, nyamara hari uburyo wawutegura uvanze mo ibindi biribwa.
Dore uko wawutegura uvanzemo amashaza n’amagi.
Fata igitunguru ugikatemo udusate dutoya
Tonora tungurusumu, uzisekujre nurangiza ufate akayiko gato 1
Koresha amavuta y’ubuto ibiyiko 3
Umuceli garama 300
Amashaza garama 150
Karoti imwe uyikatemo uduce dutoya
Igitunguru cy’ibibabi (puwaro) nacyo ugikatamo uduce dutoya
Amagi abiri
Jambo cyangwa Sosiso
Umunyu
Uko bitegurwa
Fata amavuta yawe uyacamutse namara gushya ushyiremo igitunguru na tungurusumu, nibimara gushya ushyiremo umuceli n’umunyu ukarangane. Nibimara gufata irangi sukamo amazi ureke umuceli ushye neza.
Umuceli iyo umaze gushya ufata indi safuriya cyangwa ipanu irimo amavuta makeya ushyiremo amagi abiri wakubise neza nk’ugiye guteka umureti ariko wirinde ko ushya. Hanyuma ufate indi safuriya cyangwa ipanu irimo amavuta make ushyiremo ya magi abiri wakubise, sa nk’uteka umureti ariko ntureke ngo ushye wukuremo utarakomera uwukatemo udupande dutoya udushyire ku ruhande.
Iyo umureti umaze kuwukura ku ziko ufata ipanu cyangwa isafuriya wari wawutetsemo ugashyiraho jambo cyangwa sosiso wakasemo uduce duto hanyuma ugashyiramo amashaza wabanje kuyatogosa, shyiramo karoti na puwaro nabyo wakase uduce duto.
Komeza ugaragure nibimara gufata irangi ufate wa muceri wahiye uwusukemo, komeza uvange ushyiremo na wa mureti wakase maze ubirekere ku muriro muke mu gihe cy’iminota itanu.
Komeza ubikarange nubona byahinduye isura ufate wa muceri wahiye uwusukeho maze uvange ushyireho na wa mureti wakase maze ureke bishye nk’umunota nko mu minota 5 ku muriro muke.
Kugira ngo ubitegure bisa neza ushobora gushyiraho ibibabi bya perisile hejuru mu gihe ubyaruye.


text:
Mukantwaza Claudine warokotse Jenoside yakorewe Abatutsi, avuga ko yababariye abarenze batanu bamwiciye umuryango.
Yemeza ko gahunda ya "Mvura Nkuvure" itaraza yumvaga atanarebana mu maso n’abamwiciye umuryango, binagoye ko yabababarira.
Yagize ati “Iyo twazaga kwibuka twahuraga n’abaduhemukiye ukababara, ukibaza niba nabo baje kwibuka abacu kandi aribo babishe. Byatuberaga inzitizi.”
Binyuze mu mahugurwa n’inyigisho z’ubumwe n’ubwiyunge muri "Mvura Nkuvure" yatangiriye ahitwa i Musange muri 2015, Mukantwaza yaje kubabarira abamwiciye. Ngo byamufashije mu isanamitima araruhuka.
Ati “Ni inzira ndende ariko mu by’ukuri iyo ubasha kuganira n’umuntu wabonaga ukiruka, ugenda ubohoka kubera ko wa muntu akubwira uko byamugendekeye, uko yabishe, aho yabashyize. Birangira nawe wibaza impamvu atinyutse kuba yabivuga.”
Ndahimana Vincent yakoze Jenoside yakorewe Abatutsi. Ni umwe mu bababariwe.
Yagize ati “Igihano narakirangije ngaruka mu rugo. Nagiraga ipfunwe ryo kureba abo nahemukiye.
Nabonaga abantu batanyegera. ’Mvura Nkuvure’ yampuje n’uwo niciye arambabarira. Ubu turasangira, nta rwikekwe tugifite, tubanye neza.”
Ndakebuka Yves, umunyamabanga nshingwabikorwa w’umurenge wa Musange avuga ko abagera kuri 360 bafashijwe na gahunda ya "Mvura Nkuvure" mu isanamitima i Musange, byatumye umubano mwiza wiyongera mu baturage.
"Mvura Nkuvure" ni gahunda yashyizweho n’itorero ry’aba-Anglican mu Rwanda muri 2005.
Itangirira i Byumba iza no kugera muri Nyamagabe muri 2015, aho ikorera mu mirenge ya Kaduha, Mbazi, Kamegeri, Musange na Cyanika.


text:
Uburyo 7 bwagufasha kurwana intambara nziza yo kwizera-Pastor Desire
Yanditswe na Imanishimwe Dieudonne September 11, 2017
Intambara tuvuga muri iyi nyigisho si intambara y’amasasu ahubwo ni intambara yo kwizera kandi iyo irwanwa n’abakijijwe bonyine aho baba bahanganye na Satani utifuza ko bakomeza inzira yo gukiranuka. Ese […]
Intambara tuvuga muri iyi nyigisho si intambara y’amasasu ahubwo ni intambara yo kwizera kandi iyo irwanwa n’abakijijwe bonyine aho baba bahanganye na Satani utifuza ko bakomeza inzira yo gukiranuka.
Ese urugamba rw’iyi ntambara rutangira ryari? Urugamba rutangira kuva umunsi wakiriyeho Kristo nk’Umwami n’Umukiza wawe. Uwo ni wo munsi wahindutse umurwanyi, ukarwana n’isi na Satani ndetse n’umubiri wawe. Ibi bisobanuye ko burya umunsi wemera kuba umukirisito ari bwo uba wiyandikishije muri iki gisirikare.
Impamvu yo kurwana: Burya urugamba rugera ku ntego yarwo iyo hari impamvu ifatika ituma rubaho. Iyo turwanira kwizera, tuba tugamije kuzabona ubugingo buhoraho. Ikindi gituma turwana ni ukugira ngo ubwami bw’ Imana bwamamare hose, abantu bave mu byaha bakire ubugingo buhoraho.
Abantu benshi bagira ikibazo kivuga ngo “Ese iyi ntambara izarangira ryari?” Bibiliya itanga igisubizo ko iminsi yose umuntu amara mu isi aba afashe igihe mu ntambara. Nta munsi w’ubusa ubaho muri uru rugamba ahubwo turwana buri munsi kandi tuba duhanganye n’ibyo tureba, twumva, dutekereza, rimwe na rimwe tukagira n’intege nke ku bwo gucogozwa n’uwo turwana ari we, Satani.
Ubu ni uburyo 7 bwagufasha kurwana intambara nziza yo kwizera:
1 Kwirinda icyaha: Satani azi ko iyo wakoze icyaha utakaza imbaraga bityo ukaba utakigira amahoro mu mutima. Ni yo mpamvu atifuza ko dutunga umutima utaturega ikibi. Ntabwo wakwitwa umurwanyi kandi umutima wawe ubitse ibyaha. Birababaza iyo uvuga ko ukijijwe ariko uba mu byaha bitandukanye. Gusa ntitwakwirengagiza ko umutima wawe uba ubizi neza ko watsinzwe urugamba n’ubwo abantu bakubona mu murimo w’ Imana.
Mbafitiye inkuru nziza! Burya iyo uri mu rugamba, bijya bibaho ko uraswa. Gusa iyo uvuwe urakira ukagaruka ku rugamba. Yesu yateganyije gufasha abantu bose barasiwe muri iyi ntambara yo kwizera. Ntuzigere wemera ko icyaha kiguherana ahubwo ujye ubyutsa umutwe wihane wature Imana izakubabarira (Ibyakozwe 3:19).
2. Kwirinda amaganya y’isi: Satani ajya aduteza amaganya kuko azi ko Yesu yavuze ngo ntimukiganyire (Matayo 6:25-34). Amaganya y’isi Satani ayakoresha nk’intwaro ikomeye ibasha benshi. Ibi biradusaba kwirinda. Hariho n’abasenga ariko kuko uyu mwambi wamaze kubahinguranya, bituma bahoza umutima ku by’isi, basaba Imana ibirebana n’imibereho bakibagirwa ubugingo buhoraho.
3. Kubabarira: Muri ubu buryo bwo kurwana intambara nziza ni byiza gutoza umutima wawe kubabarira n’utagusabye imbabazi kugira ngo Imana ibe mu ruhande rwawe. Umuyobozi w’Urugamba ari we Yesu Kristo yaravuze ngo nitutababarira abantu ibyaha byabo na Data wo mu ijuru ntazatubabarira, kandi ko umuntu nagucumuraho uzamubabarira 7×70. Reka twibaze: Imana ikubabariye nk’uko ubabarira wajya mu ijuru?
4. Kumvira: Burya kimwe mu bifasha abasirikare beza gutsinda ni ukumvira amabwiriza y’ umuyobozi w’ urugamba. Yesu yavuze ko intama ze zumva ijwi rye ariko iyo urebye ubuzima bw’Abakirisito birabagora kumvira Imana. Gutegaka kwa Kabiri 8:1 haravuga ko iyo migisha izabazaho ikabageraho nimugira umwete wo kumvira Uwiteka Imana. Mutekereze iyo Yosuwa ataza kumvira Malayika, yari kugera kuri Yeriko maze bakamurimburana n’ Abisirayeli bose!
5. Gusenga: Kuko Yesu yari azi urugamba afite, byatumaga arara ku musozi asenga ari wenyine cyangwa ari kumwe n’abigishwa. Ibyo byatumaga agera imbere ya Satani agwije imbaraga z’umutima, agatsinda urugamba bitagoranye. Impamvu imwe ituzanira tugatsindwa ni uburyo tunanirwa gusenga. Bibiliya ivuga gusenga nk’itegeko ntabwo ibidusaba. Kwishora muri iyi ntambara yo kwizera udasenga ntaho bitandukaniye no kwiyahura.
6. Ibyiringiro: Pawulo yari afite uburambe mu kurwana iyi ntambara. Umva inama yatugiriye: Mwishime mufite ibyiringiro mwihanganira amakuba, mukomeze gusenga mushikamye (Abaroma 12:12). Umusirikare watakaje ibyiringiro biragoye ko yatsinda urugamba. Abantu benshi bitewe n’ibigeragezo bamazemo igihe, batakaje ibyiringiro basigaye batura amagambo yo kunanirwa ariko biragatsindwa ko wamanika amaboko imbere ya Satani kandi wari umaze igihe kirekire mu rugamba.
7.Kwihangana: Inzira ijya mu ijuru ntabwo igororotse ku buryo nakwizeza ko nta kibazo uzahura nacyo. Si ko bimeze pe! Rimwe na rimwe uzahura n’ibigusaba kwihangana kandi hahirwa uwihanganira ibimugerageza kuko namara kwemerwa azambikwa ikamba (Yakobo 1:12).
Ubusanzwe hageragezwa kwizera kwacu ngo turusheho gukomera nyuma tuzabashe gukomeza abandi.
Mu ntambara yo kwizera ujye wibuka ibi:
None ubwo bimeze bityo tuvuge iki? Ubwo Imana iri mu ruhande rwacu umubisha wacu ni nde? (Abaroma 8:31)
Ibikenewe kugira ngo urwane intambara nziza birahari: Mbese ubwo itimanye Umwana wayo ikamutanga ku bwacu twese, izabura ite kumuduhana n’ibindi byose? (Abaroma 8:32)
Umugaba w’Urugamba arizewe kuko yageragejwe na byose ariko nta cyaha yigeze akora ubwo yatsinze yiteguye kudutsindira. (Abaheburayo 4:15)
Pastor Desire


text:
Gisagara: Abakozi b’akarere barasabwa kubana bizira amacakubiri
Honorable Mukandutiye Speciose arasaba abakozi b’akarere ka gisagara gukundana no kubana neza, bakirinda icyabatandukanya kuko byagiye bigaragara mu gihe cya Genocide yakorewe abatutsi muri mata 1994, ko abakozi bamwe bagambaniye bagenzi babo aho kubahisha.
Ibi yabibasabye mu muhango wo kwibuka abari abakozi b’ayahoze ari amakomine yahujwe akaba Akarere ka Gisagara n’abari abakozi b’iyahoze ari Superefegitura ya Gisagara. Ni umuhango wabereye ku biro by’Akarere ka Gisagara tariki 27/6/2014.
Uyu muhango wabimbiruwe no gushyira indabo ku kimenyetso cy’amateka kigaragaza amazina y’aba bakozi bishwe, cyubatswe ku biro by’akarere.
Twagirayezu Jean Baptiste warokokeye muri aka gace, mu buhamya bwe yagarutse ku bwicanyi bukabije bwabereye muri aka karere muri rusange, aho inzirakarengane z’abatutsi zashyirwaga ahantu hatandukanye zisezeranywa kurindwa ariko ahubwo ari uburyo bwo kubakusanyiriza hamwe ngo bicwe.
Yagarutse kandi ku ruhare rw’abari abayobozi bagiye bahatira abaturage kwica ndetse bakanabaha intwaro bagiye bifashisha, aboneraho ashima uburyo leta y’u Rwanda uyu munsi iharanira ko abanyarwanda baba umwe aho gucanamo.
Ati “Ndashima Leta yacu uburyo itwigisha uyu munsi kubana, mu gihe abandi bo mu gihe cya Genocide bigishaga abanyarwanda kuryana, nyuma y’imyaka 20 twe abarokotse ubuzima buracyadukomereye ariko by’ibura Leta iduha icyizere ko nta mahano nk’aya azongera kubaâ€
Umuyobozi w’Akarere ka Gisagara Léandre Karekezi nawe yagarutse ku bubi bw’ibyabaye by’umwihariko bikagirwamo uruhare runini n’abitwaga abanyabwenge bagakwiye guha urugero abandi.
Yavuze ko akarere ka Gisagara kazakomeza guharanira ko amahano nk’aya atazongera kubaho, hashyirwa imbaraga muri gahunda ya ndi umunyarwanda, hanatangwa ubutumwa bunyuranye haba mu bigo by’amashuri ndetse no mu baturage bugamije kwigisha abantu ububi bw’amacakubiri.
Honorable Mukandutiye Spéciose mu butumwa bwe yasabye abakozi kuba abavandimwe bakabana neza nta shyari n’ibindi bishobora kubatanya, dore ko ngo igihe cya Genocide wasangaga umuntu agambanirwaga n’uwo basangiye umurimo.
Ati “Aba bakozi twibuka abenshi bagambaniwe banicwa na bagenzi babo bari bakwiye kubahisha no kubaburira, ndabasabye rero nimubane kivandimwe, muharanire kubana mu mahoro kandi mukundanye maze murebe ko hari aho umwanzi yabaheraâ€
Kugera ubu akarere ka Gisagara kibuka abari abakozi b’icyahoze ari superefegitura ya Gisagara bagera kuri 53, hakaba hakiri gushakwa amakuru no ku baba bataramenyekana.


text:
Ubwo yagezaga ku Nteko Ishinga Amategeko Imitwe yombi ibyo u Rwanda rwagezeho mu myaka irindwi ishize mu rwego rw’ingufu (2010-2017), Minisitiri w’Intebe Anastase Murekezi, yasabye abayobozi ko bakwiye gufata iya mbere bagakoresha gaz kugira ngo batange urugero.
Yagize ati “Dusanga byihutirwa ko mu mijyi hose hakoreshwa gaz, ko abayobozi bose mu turere twose aho baba bari hose bakoresha gaz kugira ngo batange urugero ku baturage.”
Yatanze urugero avuga ko abayobozi bo mu Karere ka Ngororero bo bihaye umuhigo wo gukoresha gaz babigeraho “kandi baratubwiye ngo barungutse kuko inkwi bakoreshaga zarabahendaga kurusha gaz, no mu tundi turere niko bigomba kumera.”
Yongeyeho ati “Turashishikariza amahoteli, amaresitora, ibigo by’amashuri, amagereza, abaturarwanda bose batuye mu mijyi no mu midugudu duhereye ku bayobozi, gukoresha gaz kuko irahendutse kandi irengera ibidukikije.”
Avuga ko nta rwitwazo Abanyarwanda bafite kuko Guverinoma y’u Rwanda yoroheje uburyo gaz yahendukira buri wese ndetse ifata n’izindi ngamba zikomeye zirimo kugabanya igiciro cyayo.
Imibare y’ubushakashatsi bw’uko Abanyarwanda babayeho EICV3 2014 (EICV 3) igaragaza ko mu 2010 ingo 86.3% zakoreshaga inkwi mu guteka’ izindi zisigaye zakoreshaga amakara (10.6%) n’ibisigazwa by’ibihingwa (2.3%). Abasigaye (0.8%) bakoreshaga gaz, amashanyarazi na peteroli ikoreshwa mu guteka.
Icyo gihe igiciro ku mpuzandengo y’ikiro kimwe cya gaz cyari ku mafaranga 1600 mu gihe ubu ikiro kimwe kigura amafaranga 1100.
Mu gusobanura uburyo gaz ari yo ihendutse, hatanzwe urugero ko ikigo cy’ishuri gicumbikiye abanyeshuri 1500 gikoresha inkwi zingana n’amasiteri 533 ahwanye n’amafaranga 6,396,000Frw mu gihe cy’ukwezi, mu gihe bakoresha gaz hakenerwa ingana n’ibiro 1200 bihwanye n’amafaranga 1,320,000 Frw mu gihe cy’ukwezi.
Naho ku rugo rufite abantu batanu baramutse bakoresha imifuka y’amakara ine (4) mu kwezi, byabatwara amafaranga 36,000Frw mu gihe bakoresheje Gaz y’ibiro 20 byabatwara amafaranga angana na 22,000Frw mu gihe cy’ ukwezi.
Inganda nazo zirasabwa gukoresha Gaz
Minisitiri Murekezi yasabye ko inganda nazo zafata umurongo wo gukoresha gaz mu byo zikora kuko ngo zikoresha ingano nini y’inkwi, bigatuma hangirika ibidukikije byinshi.
Yagize ati “Twohereje komisiyo mu Buhinde kujya kureba imikoreshereje y’izindi ngufu mu nganda zaho basanga barakoresha gaze, binukiriza banasogongera ku cyayi cyavuyemo ngo bumve ko hahumuramo akotsi ka gaz basanga nta na busa ahubwo basanga hanukamo ak’inkwi aho kuba aka gaz. Dusanga byihutirwa ko inganda zo mu Rwanda zakoresha gaz aho gukoresha inkwi.”
Imibare ya EICV 3 yo mu 2014, igaragaza ko kugeza ubu ingo 83.3% zikoresha inkwi mu guteka zivuye kuri 86.3% zariho mu 2010. Gutekesha gaz mu 2010 byatwaraga toni 724 za gaz, mu 2015-2016 byikubye kane bitwara toni 2808.


text:
Byari ibyishimo bivanze n’imbyino z’umuco nyarwanda ku Baturage b’Akagari ka Kagasa mu Murenge wa Gahanga ubwo kuri uyu wa gatanu bamurikirwaga ku mugaragaro umuyoboro w’amazi n’ivomero rishya byose byubatswe n’Ingabo z’u Rwanda mu bikorwa byahariwe Icyumweru cy’ibikorwa by’Ingabo (Army Week).
Uyu muyoboro uhuza imidugudu 3 ariyo Kabidandi, Kiyanja na Nyacyonga yo mu Kagari ka Kagasa mu Murenge wa Gahanga ukaba warubatswe ku bufatanye n’abaturage n’ikigo cy’igihugu gishinzwe gukwirakwiza amazi, isuku n’isukura (Wasac).
Bamwe mu baturage batye muri aka gace barashimira ingabo z’u Rwanda zabafashije zikabazanira mazi mu gihe bavomaga kure bagata umwanya wabo bategereje amazi kubera ubwinshi bw’abantu baba bari ku ivomo bari basanzwe bavomeraho.
Umwe mu batuye muri aka gace witwa Uwimana Drocelle yavuze ko kugira ngo babone amazi byabasabaga kubyuka mu rukerera bajya kuvoma bagakora urugendo rureshya na kilometero ebyiri ngo hakaba nubwo babonye amazi batinze bitewe n’ubwinshi bw’abantu basanze ku mugezi. Uwimana avuga ko kuba begerejwe amazi ari ikimenyetso cyiza cyerekana ko ingabo z’u Rwanda zikunda abaturage kandi ko zikomeje kubitangira zibagezaho ibikorwa by’iterambere.
Yagize ati “ mfite ibyishimo rweose, eehh! [aseka cyane…] Hashize iminsi mike dukoranye nabo (abasirikari) umuganda batubwira ko mu minsi mike tuzaba tuvoma hafi. Numvaga bias n’ibidashoboka none koko uyu munsi baduhaye amazi meza hafi yacu. Ndishimye kandi rwose turabashimiye cyane”.
Umuyobozi w’Akarere ka Kicukiro Dr. Nyirahabimana Jeanne yasabye aba baturage gufata neza iri vomero barigirira isuku. Yavuze ko ibikorwa byose by’iterambere bimaze kugerwabo bituruka ku miyoborere myiza ihamye u Rwanda rufite; asaba aba baturagegukomeza kubushyigikira. Yagize ati “ aya mazi mubonye ni kimwe mu bikorwa byinshi duteganya kubagezaho. Muyafate neza kandi mugirire isuku aho muvomera n’ibikoresho muvomesha”.
Uyu muyoboro wuzuye utwaye hafi Miliyoni 15 z’amafranga y’u Rwanda.
Icyumweru cyahariwe ibikorwa by’ingabo mu Karere ka Kicukiro byibanze ku Kuvura indwara zitandukanye mu Bitaro bya Masaka, gufasha muri gahunda yo gutunganya ibishanga, gufasha abaturage kubona amazi meza n’ibindi.


text:
ISI N’ABAYITUYE
Twasuye Azerubayijani
AZERUBAYIJANI ni cyo gihugu kinini mu bihugu bitatu bigize akarere ka Caucase y’Amajyepfo. Ubu hashize imyaka igihumbi abaturage bo mu bwoko bw’Abaturuki batangiye kwimukira muri ako gace ari benshi. Abo baturage batoye imigenzo imwe n’imwe bahasanze, abari bahasanzwe na bo batora imigenzo imwe n’imwe y’abo bimukira. Ntibitangaje rero kuba ururimi rw’ikinyazerubayijani rufitanye isano n’ikinyaturukiya n’igiturukimeni.
Abanyazerubayijani ni abantu bakunda gusabana kandi barangwa n’urugwiro. Abagize imiryango barakundana kandi bagatabarana mu gihe cy’amakuba.
Nanone bakunda umuzika n’ubusizi. Bumwe mu bwoko bw’umuzika bakunda ni ubwitwa mugam, aho umuririmbyi agenda asubiramo ibisigo bya kera byo muri icyo gihugu, biherekejwe n’ibyuma by’umuzika. Uwo muririmbyi agomba kuba azi indirimbo gakondo zo mu bwoko bwa mugam, kandi akaba afite ubushobozi bwo kuririmba mu buryo butunguranye.
Icyayi gifite umwanya w’ingenzi mu muco w’abaturage bo muri Azerubayijani. Bashyiramo isukari bakakinywera mu turahuri, harimo n’ibindi birungo, urugero nk’imbuto z’umuluzi, imizabibu n’ibindi. Hari amazu menshi abantu bashobora kunyweramo icyayi ndetse no mu migi mito cyane.
Inyanja ya Kasipiyene iri mu burasirazuba bw’icyo gihugu, ibamo ubwoko bw’amafi manini. Ifi yo muri ubwo bwoko ishobora kurama imyaka irenga 100. Imwe mu mafi manini bigeze kuroba yari ifite uburebure bwa metero umunani n’igice, ipima ibiro 1.297. Ayo mafi arakundwa cyane bitewe n’amagi yayo ahenda cyane.
Abaturage bo muri icyo gihugu bakunda iby’idini kandi bakunda kuganira iby’Imana. Abenshi muri bo ni Abisilamu. Hari n’andi madini, urugero nk’Abahamya ba Yehova barenga igihumbi, abenshi muri bo bakaba ari ba kavukire.
ESE WARI UBIZI?
Abahamya ba Yehova bigisha Bibiliya abantu babarirwa muri za miriyoni bo hirya no hino ku isi, bakoresheje igitabo Ni iki mu by’ukuri Bibiliya yigisha?, kiboneka mu ndimi zirenga 250 harimo n’ikinyazerubayijani.